url: =Primitive Society ~ Hau Za Cin :: ZOMI DAILY\nPrimitive Society ~ Hau Za Cin\nposted on 18 January 2016 at 10:25 am Lomkholna: Article, Hauzacin\n‘Nam niam mite’ cih ziau ding tawh kibang hi. Ahi zongin a mikang kam in koih leng kitelzaw leh a theilo ki om nawnlo ahih manin mikang kamin kong koih zaw hi. A khangto nailo minamte pen ‘primitive society,’ ahih kei leh ‘noble savage’ kici a, tua pen laigelh pawlkhat zat dan himah leh Human Rights pawlkhat ahi Survival International te in tua kammal te zat nawnloh dingin hanciam uh a, a zang nawnlo zong omta hi. Namniam kicih ding pen Human Rights saite in a deihloh uh khat ahi hi. Namniam hilo in a ‘khangto laitak minam’ (developing society) cih zat ding a deihzaw uh hi.\nGuaktanga vak laite cihna hipah lo napi nektawm ding ganhing delh a nitum den te, singteh lohing, singgah khat peuh tawh gilvak sak, ngeina kician leh nekzondan kician a nei nailo te genna ahi hi. Gamsungah sa bengin muh masak thah masak, thah masak nek masak, a bei ciang gamvak kik, sa dang man kik, ne, gai, gamvak kik; tua bang nuntakzia pen a khangto laitakte nuntakzia ahi. A minam bup ahih kei leh a tamzaw lungsim leh ngaihsutna, tatzia, sepzia ahih leh tua bang minam sungah kikoih lai hi.\nGamsa mat ding a neih loh uh ciang gamsung singgah khat peuh lo, ne, gilvahsak; singgah a kicin kei leh singteh leh gua ngek cih khawng zong – a gilvahna ding khatpeuh a ne uh hita hi. Tenna, giahna mun leh inn, khua cih bang a neih uh hang a nekzon zia uh pen muh masak nek masak hi a, khol, kem cih omlo hi. Ganhing nuntak dan tawh kigamla nailo cihna hi. Hunter-gatherer kici hi. Lokho le uh zong kumsim lokhawhna mun kisuan hi, shifting cultivation. Munkip, lokip nei nailo uh hi.\nTulai khantohna mu ban nailote zong minam khangto nailo ‘nam niamte’ kici thei hi. Nekzonna kicing a guikhau vawh nailo, a muh tawm tawh nungta laite hi. Lokho, kumtawp ciang anla, ne, gai, a kumkik ciang lokho leuleu, cih bang zong a khangto nuntakzia hinailo hi. Technology niamlai te zong ‘nam niamte’ kici thei hi. Technology cih pen ‘vanzat’ cihna hi lel a, vanzat gina nailo cihna hi.\nSazuk ki leh singzum, suangzum peuh tawh lokho, leito, inn lam cih bang ahi laite bang ‘nam niamte’ lak ah kihel ding hi. Tua sanga sangzaw deuh bi leh sikkang khawng tawh inn lam laite khawng zong ‘nam niamte’ lakah kihel phial lai dingin ka um hi. Mite in vanzat, khawl (set, machine, automatic machine) cihte a zat lai vua mihing thatang tawh kuih ngakngak, puak keikai cihte a zanglaite pen technology niamlai cihna hi a, ‘nam niamte’ lakah kihel thei lai kha maithei hi.\nLamka ah lawmte khat in, “Singtang mite pen (Lamka khuasungah tenglote a cihna), meihol ippi dimin Lamka ah a lu uh tawh hong pua suk un, nitak lam ciang buhtang a puakkhop uh a lu mah uhtawh pua to kik in, tua buhtang teng a gaih uh ciang tua bang mah in hong pai kik zel uh hi,” ci siam se hi. Tua pen ‘minam khangto laitakte’ nuntakzia na hi leltak hi.\nNekzonna kip leh kho neilo cih ciang a zon tawm den uh kul cihna hi a, nisim, kha sim, kum sim zon kul cihna hi. Kumkhat kham ding khol, kum 10 nek ding khol, khangkhat nek ding khol cih omlo cihna hi. A khangto penpen minamte kua bang minamte hiam cih a kigen theihloh hang tulai leitung nuntakna ah midang tawh kizom, midang tawh kithei, midang nuntakzia thei, ngeina kiciantak nei, nekzonzia kician tak nei cihte ahi hi. Tua bang nuntakna ciangah a kilamto zo masasa minam pen minam khangto hi in, ‘nam niamte’ cih pan a suakta masa cihna hi.\n‘Nam niamte’ nuntakna ah kum tampi sung kikhelna tampi omlo hi. A pu nuntakzia pen a tupa in zong zanglai cih bangin khantohna tampi omlo hi. A khangto minam lakah bel pa leh ta hun ah zong kilamdanna om hamtang hi. Nek leh dawn ah, gamtatzia ah, duh leh deih ah, nekzondan leh biakna paipih dan ah. ‘Nam niamte’ in zong biakna a neilo hilo hi. Nei in amau biakna pen ciik taka zuih diamdiamna hi.\nMinam bup in a zuih khop hi zaw diak a, mimal deihna tawh biakna pengh-khia, peengkhia cih bang omlo hi. Zuih khat pelha gamtat hi thei peuhmah lo hi. Nam khangto ah bel mimal deihtelna kizang thei a, theihsiamna leh thuakzawhna kitamneihta cihna hi. Mihing khat leh khat zong tua cih ding, tua cih ding cih kisawl ngakngak thei nawnlo, by force or aana tawh kihihsak cih bang om thei nawnlo in mimal suahtakna kizangthei hi.\nKumsim, hun sim in minam khempeuh khantohna lampi tawn in pai damdam a, a khangto masa om in, a nungzui om a, a nunung pen zong om hi. Tua lampi tawn in a pailo mihing omlo hi. Nuntakna nei khempeuh a paikhawm ihi hi. Bangciang i tungta, koi lai ah i om, kua teng i makhelh, kua teng i delh lai cih hi bek hi. I tunna ciang i theih leh hoih a, i tunna ciang i theih kei leh zong makhelh nei hang cih thei leng hoih hi. A nunung pen i hih khak ding uthuailo a, a masa pen ihih ding uthuai penpen hi. A masa penpen ihih kei leh zong amau khetul suikha ciang beek in pai leng hoih ding hi. Tua bang lampi kitawn hi cih i theih ciang a masa pen ah pai utna hong lian mahmah ding hi.\nNang koi ah na om a, na minam koi ah a om a, na minam mainawt dingin na makaih hiam, a nunung dingin na kiziakai sak kha hiam. Amakai na hia a nungkai? Hau Za Cin\nPrevious: ZYA Lucky Draw Result tangkona\nNext: Zomi te’ puan silhzia


timestamp: atn

url: =Zomi Innkuan USA tung ah lam-etna lianpi :: ZOMI DAILY\nZomi Innkuan USA tung ah lam-etna lianpi\nposted on 5 July 2021 at 10:33 am Lomkholna: Nantalsuan, News, ZIUSA, Zomi\nLeitung Gaalpi-nihna pen Europe leh Asiagamte’ a thuakpi pen a hi uh hi. Pearl Harbour vai tawh kimeemat in Heroshima leh Nagasaki ah nuclear thautangpi United States in a khiat tak ciang un, Japan gaal maitang hong daizo pan hi. Europe gaalmaitang leuleu ah Nazi te’n France lakhin uh aa, France tawh tuipi haalbek a hi, hunkhatlai-in a minthang vangvang British Empire-phungpi England nangawn’ lakding emsa-in a koih khitsa uh a hihi. Tuakawmkal leh America lampan galhuhna hong paitakciang in, Nazi te’n gaal hong lel uh aa, Leitung Gaalpi nihna a veng hong suak hi.\nTudong mah, leitung ah USA sang-in, galvan ahau-zaw kuamah omnailo hi. Tua mah bang inzong, eitheih ban ciang cileeng, Kuwait bang a hutkhiat uh hi aa, Iraq zong a lumletsa uh a hihi. Gaalvai bek hilo, mihing kihuhna piakkhiatna lam ah zong USA sang-in, a thahaatzaw omlo hi. Pawlkhat bangin, USA pen UN sang-inzong muangzaw uh hi. Muantaak takpi hi. Kawlgamvaai bang UN secretary pa gensang-in, US Secretary Anthony Blinken thugen kingaizaw hi.\nInnteek Red Indian a kicite lobuang a vom a kang peemta hi aa, gami khatciat liangko kikimna gam a hihi. Tua hi aa, USA gamite zah in, gam -iit kua mah omlo phialding in kingaih sun hi. USAgam bek iit uh hi lo aa, a pianna akipatna gamtek-uh zong iit in, a kipahpih gammite zong a hi uh hi. USAgammi te lo-in, Israelgam koilam ngamawk ding hiam?\nUSA ih tunnaak leh a piangtheilo omlo, The American Dream, a kicih zui-in zong, a pianna gamvuah a sepzawh ngeiloh ding uh, nalianpi te zong semkhia zomawk uh hi.\nKawlgam Zogam Zomite inzong USAom mipihte muanna lianpi nei uh hi. Pawlkhat bang in, muang lua kisa in, ZRA te na-ngawn USAgamsung Zomikipawlna te’n utbang in, a peithei ding in, ngaihsun uh hih man-un, mipil kici pipi a buailawh tampi omlai hi.\nKhangthak Zomite kipawlna te, Kawlkumpi hong pattah bang-in, “Mikhat thu tawh vai kihawmthei ziau”, cihbang ngaihsutna tawh a kipawl omding in lam-et ding hinawnlo hi.\nKhangto a kici te-in, system hoih nei uh aa, tua system sung ah kalsuan uh a hih man-in, ziakaai ngaklahhuai a bat hang-in, sauvei kimang leh tozaw hamtang hi. Zomi te’n zong ih omna gam dung zui-in, vaihawmna khat peuhpeuh ah, Made in the USA, Made in England, Made in Germany, Made in Australia, Made in Japan cihbang in trademark ih suanngam ding’ lunggulh huai hi.\nTunaai Kawlgam thupiangte leh leitung khuahun dung zui-in, gamsung gampua Zomi-tampi te’n GZA, ZIUSA leh ZRA cihbang te ah kinahvawh lo, dangkaa pyakhat zong a piak loh uh hang in, lam-etna lianpi a nei a ommah bang in, Zomi te khantohding a deihlo te zong, a na lausim-dingthu zong a hihi. Happy Independence Day, USA! Nantal’suan\nPrevious: Mawhna hang hi leh kua nungta ding? ~ Dr. Muan Thang\nNext: Nasep nading mawtaw hongpia ~ Sia Do Khup\nNinphual panin kumpi tokhum dongah\nTulaai Leitung Thuthang Tuamtuam Updates Feb 21,2016\nKua tenpihding kahiam? ~ Thiau Luah Pau\nSingapore ah MRT meileng meikhu pusuakgawp\nZIS Makaipi TCC ah Visiting Professor in pai ~ Hau Za Cin


url: =Thuthak Tomkimcing 28 Nov 2014 :: ZOMI DAILY\nThuthak Tomkimcing 28 Nov 2014\nposted on 29 November 2014 at 9:32 am Lomkholna: Hauthang, Myanmar, News, World, Zomi\nA. India – Myanmar gamgi Tamu khua pan sum lutzah\n2014-2015 gambup kumsum hun ahi April pan Oct kha dong Tamu khuapi pan in India tawh kizom vaan namtuamtuam kilei kizuakna ah $ 25.700Million ngah khin lamet ciangtan nasang in 6 Million val khenglet to hi. India pan in Cycle, Mangbuh, Electric van zat namkim leh Zato vaanzat ding zattui, zahaa nam kim tam pen hi. Myanma pan in ahih leh Neek leh dawn lam tawh kipawl vaan tam pen hi. Individual Trading Card-ITC anei te in khat vei in tul zakhat man ta ding vaan zuak thei leei thei ahihi.\nB.TYF te Zogam leitang vai galdo kipan ding\nA beisa galkap hunlai in Galkapte in a leitang a laksak khua 10 ah leitang neite tungah thudong in a hih theih zah in vaihawm sak ding cih thu kiza hi.\nDecember, 2014 kipat pan kipan ding uh a, Leitang laksak a thuakte kiangah pai in thudot nanei ding uh aa khuakhat ah inn 12ta dotna neiding uh hi. A kuankhiat nading khuate in1. Teklui 2. Tualzang. Lailui, 4 Tuilang 5. Lailo 6. Khaikam. 7.Kimlai 8.Theizang 9. Phaitu 10. Tuitum khuate a hihi. Hihtawh kal 1 hong suan tophotding uhhi.\nHibang honggel khiat uhpen ii lungdam mahmah hi.Zomi a kua maciat in a semding TYFte kal khat khit kalkhat a suan nading vuah thunget natawh phawkciat ni.\nC. Philae Khazau leeng pan thuthak\nVan hawmpi sung om Khazau comet 67/P tung ah beisa kalnih hun lai in ava hawh lengla Philae set tung ah Cabon tawh kibawl vaan nam pawl khat mu khia cih Pilsiamciim te mu khia hi.Philae tung ah silsiam theihna ( labotatory) Ptolemy kici ki koih a, tua pan in phincil tak thudik mahmah thuthak thei khia hi. Hih Khazau thung ah nuntakna anei thei khuasak theihna mukhia hi. Philae pen khuzingsung ah lut kha ahih man in nitangtha ngah lo ahih man power neih loh hun ciang bang mah sem thei lo ding Pilsiamciim te lung hi mawh hi.\nPrevious: A lunglut huai Phuitong (Sakura – Cherry)\nNext: GZA Day & Thanksgiving Day kibawlding


url: =Abraham Lincoln laikhak ~ Hau Za Cin :: ZOMI DAILY\nposted on 18 December 2015 at 10:25 am Lomkholna: Article, Hauzacin\nGal nei khempeuh adingin lawmhoih om hi cih hilh in. Hun sawt a la phial zongin na hilh theih leh hilh in. “Sum pekkhat thalawh pen pek sawm muh sangin manpha zaw hi.” Gual lelh thuaksiam dan leh gualzawh lungdam siam dan zong hilh in. Ahih theih leh huatna le henna gamsung pan hawlkhia inla, ama hihna bangbang a lungkim siam dingin sinsak in. Mi niamzaw, tagahzaw leh zawngkhalzawte mudah te’n tua bang tuak thei uh hi cih a neu tung pan a lungsim ah khaici pha bangin hong tuhsak in. Na hilh theih leh laibu manphatna hong hilhsak inla, tua bang mah in tungleng vasate, nisa nuaia khuaipite leh mualdawn singlak a paak hoihte thupina leh lamdanate ngaihsun siam dingin hong pattahsak in.\nLaisim a sangkah ahih laitak in – etteh a laizawh sangin ettehlo a laikiat thupizaw hi cih telsak mahmah in. Ama ngaihsutna zong a hoih khat hi veve hi cih kimuan ngamna a sangkah laiin hong neisak inla, midang ten a ko siat hanga a ngaihsutna mansuahlo dingin hong pattahsak in. Mi lungnemte tawh lungnem taka kikhawl a, mi lungtom leh hehbaihte tawh a kikholh cianga lungtom leh hehbaih thei dingin hong sinsak in. Ka tapa pen mi khempeuh in hoih hi ci a azuih khempeuh uh zuilo thei dingin lungsim khauh hong neisak in. Mi khempeuh tawh kikhawl thei dingin hong pattah in. Ahi zongin mi tawmcik tawh kilawmta ding leh thusia lasia khempeuh lak pan a hoihteng leh a tak limci teng bek ne thei dingin leh khentel thei dingin hong siamsak in.\nAtei: Hau Za Cin, B.Sc. Chem, 3rd Year\nDecember 8, 1995 ( 11:20 P.M. ), Shillong


url: =The Siyin Baptist Vol 54 Sungpan Thu tatuam « Nikonghong\nHome » Sizang » The Siyin Baptist Vol 54 Sungpan Thu tatuam\nThe Siyin Baptist Vol 54 Sungpan Thu tatuam\n2011-12 kum atu SRBA-E&M Fund kaikhopna le Pathian thusonna Pawlpi sim ah pai in kinei a, Aug 2011 sung ciang paina sa le Fund nga te a nuai a bang ahi hi.\n1. YSBC 1,276,500/-\n2. Khuasak 102,500/-\n3. Thuklai 116,080/-\n4. Voklaak 221,000/- (Kamciam-40,000/-)\n5. Limkhai Zo 153,500/- (Kamciam- Vokno 1)\n6. Lophei 257,820/-\n7. Buanman 135,500/-\n8. Pumva 80,700/-\n9. Leidaw 100,000/-\n10. Limkhai Bungh 81,000/-\n11. Suangdaw 71,000/-\n12. Takkhawl 40,000/-\n13. Dolluang 37,700/-\n14. Muallian.TSBA 10,000/-\n15. SOM, Malaysia 600,000/-\n16. SBMC, USA 828,553/-\nE&M Fund kaikhopna ah YSBC le ngamdang ngawl teng E&M Secretary Rev. Langh Go Laang lampui in Pr. Kim Khan Pau (Sualiim Field Pastor), Pr. I. Zam Khai (Dolluang Field Pastor), Pr. Ngo Khan Hau (Takkhawl Pastor), Pr. Cing Man Huai (Voklaak Baptist Church) te vak thei a, YSBC sia SRBA-GS Rev. Cin Za Dal le E&M Secretary Rev. Langh Go Laang te pai thei hi. Ngamdang sia Email taw kipaupui hi.\nE&M News Letter\nZBC vaihawmna taw2013 ciang Mission nasep sepna ah Association in vaipuak la in Pawlpi theampo kihel in sep thei natu kingeal hi. Ei SRBA zong Kalay Valley a om Association te taw kipawl in Kalaywa (Ngunkhawm) zone ah kiseam tu hi. Tua ahikom Mission nasep taw kisai a taangzai zaw in taangko thei natu SRBAE& M panin E&M News Letter (Laihawm) khat kum khat sung thum vei hawm tu in kipan zo hi. Athongin kihawm tu hikale hi laihawm taw kisai sum taw a hu nuam ih om le zong kisaang tu hi.\nZum atu Laptop Computer\nTu hun ciang leitung khantozia taw kizui in lai vawtna, lim vawtna, la vawtna,.. kipan computer ngawl suak thei nawn ngawl ahikom SRBA zum ah zongh computer nei ngawl a, phamaw suak hi. A masa in desktop te nii le thum kinei zo hikale mei tha (Electric Power) hat ngawl ahikom lemtaang ngawl hi. Tu tak ciang SRBA-YF min taw computer laptop khat kilei a, E&M min taw zong khat kinei thei zo hi. Laptop ih zak thei tak ciang mei tha a hat bua zong na kiseam thei a, SRBA ah laptop ih nei te lemtaang mama luilam hi. Nasepna tatak ah desktop computer ma nuam hikale mei tha hat ngawlna ih Khamtung ah tu laitak Laptop computer zak sia lemtaang zaw pek ci sia kimu thei hi.\n17-19Agust2011 hun sung teng Chin Baptist Association (CBA) Kalay Myo ah Zomi Baptist Convention (ZBC) CSSDD lampuina taw Enviroment Awareness kivawt a, SRBA pan Rev.Thang Za Pum SRBA-AGS & Rev.James Nang Khai CSSDD Secretary te kaa thei uh hi. Tentan sia Myanmar Baptist Convention (MBC) pan CSSDD Secretary Sya Saw Hemoe ahi hi.\nSRBA Music vanh\nSRBA-YF te hanciamna taw SRBA ngamsung mun tatuam ah a kul hun ciang zak thei tu music instrument le P/A system vanh hen tu a kipat sia tu in, Keyboard PSRS 700 khat, Power Amplifier khat, Mixer Amp khat, Recording Condenser Mic khat kinei zo hi. Mai lamsang ah Sound Box le Drum Set te a, kipan a kisamh babang in fund zongin hen thua lai tu in kihanciam hi. Biakna le music sia a kikop ngawl a phamaw khat ahikom khangnote ii hi bang hong hanciam theina sia a lungdamhuai thu ahi hi.\nSRBA Meeting te\n2011 kum SRBA Department tatuam EC meeting te SRBA zumpi, Khuasak ah a nuai a bangin kivawt a kizo thei hi.\n6 Sep 2011 – WF, CE\n7 Sep 2011 – YF, SCLD\n8 Sep 2011 – MF, E&M\nSRBA MC Workshop le Meeting SRBA-MC Workshop 9 Sep 2011 ni in SRBA zumpi, Khuasak ah kivawt a, Rev. Hang Khan Nang ii maihonna lai hong vawtna tungtawn in kikupna kinei thei a, nuam takin kiman thei hi. 10 Sep 2011 ni in SRBA-MC Meeting kivawt zom thei hi.\nSRBA-MC meeting pan MC member a seau thak Pastor Ngin Khan Thang (Leidaw), Pastor Siam Go Mung (YSBC), Pastor Pau Khan Dal (LSBC), Pastor Ciin Hau Cing (KSBC) te le MC Member ahi ngei sa a tawlngak zii na pan service a zom kik nuam Pastor Ngo Khan Hau (Takkhawl), Pastor Nuam Khan Neam (Hiangzing), Pastor Cing Khua Hau (Theizang) te SRBA-MC member a sua natu S R B A – EC tungtawn in Annual Meeting dong ah son tu in kikoi hi.\nSRBA EC Meeting\n27-30 Sep 2011 hun sung, ZBCE& M Consultation, SRBA-E&M Consultation le SRBA-EC meeting ci te Tahan Siyin Baptist Church (TSBC)ah kivawt thei hi.\nChin Christian Centenary tepteena in Taingen, Sialsitaak mual ah a kivawt Thungetna innpi sia tu dong ki vawt zom thei ngawl ahikom YSBC pan thusunna tungtawn in SRBA-EC lungkimna la a, Z BC luangin SRBA in lampui sep thei natu Z BC ah thu sonto tu in kingea! hi. Hi thunget natu innpi sia Tapidaw pawl theampo ii zak thei tu a kingeal ahikom manlaang a kisep thei natu, ih zaw thei natu le Pathian deina ahi natu in thungetna nei tek tawng.\nSiyin Bible Revision\nSiyin Bible et kikna sia Sizang bup luangin YSBC pan kiseam a, tu kum 2011 sung Thuciam thak le Psalm Late teng a kizo tu hi zo hi. Mai kum 2012 sung Thuciamlui om lai teng zop thei natu le tua kum sung mama in zaw thei tu ki uuk hi. A seamte ii pha tak a sep thei natu le a phabel a sua natu in thungetna taw panpui tek tawng.\nThe 4th SRBA-MC Conference\nA khat veina SRBA-MC Conference sia 11-17 Nov 2002 hun sung YSBC ah, a nii veina 16-19 Nov 2006 hun sung TSBC ah, a thum veina 2-6 Nov 2009 hun sung Thuklai ah kivawt hi. Kum thum ciang veu in vawt tu kisawm a, 2012 ciang sia T S B C vawt tu kisawm hi. Tua ahikom Pawlpi tek pan MC Member te pai kim zawk natu Pawlpi tek ma in TAngealsak thei tek tawng.\nThe 5th ZBC-MC Conference\nA (5) veina ZBC-MC Conference sia 5-6 April 2012 hun sung MIT, Insein, Yangon ah kivawt tu ahikom ih Pawlpi tek pan ih Pastor te ih paiksak kim tek thei natu Budget ngealsak tek tawng.\nSRBA Branch Office II\nT S B C te ii SRBA a piak leitangh tungah ah a kisa tu SRBA Branch Office II sia tu in Foundation kiman zo a, a tungsia zop to tu September tha sungin kipan thei kik zo hi. Tu kum sung manthiang dong sep tu kingeal hi.\nSizang laisin natu laibu a kivawt masa bel ahi 1891 kum in a kivawt Capt.F.M. Rundall ii hong vawtsak laibu “Manual of The Siyin Dialect” sia ahizong, 1925 kumin L.B. Naylor in zuun kik in a phazaw in a vawt “A Practical Hand Book of Chin Langue (Siyin Dialect)” ahizong Siyin Culture and Literature Department pan laibu kivawt thua tu ahikom a dei ih om le hai ngawlin kinga tu hi. A manh tu za kitel ngawl lai a, a tawm theibel taw kizuak sawm hi.\nThe 3rd SCC Concert\nSCC vaihawmna taw a kivawt tu a thum veina Sizang Lasak poai sia 18-21 Nov.2011 hun sung Siyin Baptist Church, Thingunau (Siyin Ywa) ah kivawt tu hi. Hi lasak poai sia Sizang lai Capt. Rundall ii hong bitphuasak kum 120 cinna zongh ahikom, Sizang lai 120 cin lungdam kona taw zong thua kisawm hi. SRTE Camp\n2011 kum SRTE Camp sia\nOctober sung Buanman ah vawt tu a kingeal ahi hi. Sum a kisamh teng Australia pan PSBC te in hong sik tu a, a lampui thusinna pia tu le speaker tu Rev. Dr. Lam Cin Thang hi tu kici hi. Rev. Dr. Lam Cin Thang sia September tha sung Australia ah a mit kibawl a, bang tan vei hai tu ci kihe ngawl hikale tu in cidam in hong cia kik thei zo hi. Tua hi a, 2011 October tha sung Buanman khua ah a kivawt tu S R T E ah pai in, ngupna nga ngawl lai te in ngupna a thongin la thei tek tawng.\nYSBC DOC Crusade\nYSBC te ii a nei bul ahi DOC Crusade sia 9-12 Oct2011 hun sung YSBC ah kinei tu a, Crusade sung bup Rev. Dr. JM Ngul Khan Pau in hun zangh tu hi.\nHong pai tu 2012 kum ciang Chin State taangin Chin United Football Club (CUFC) min taw Myanmar National League (MNL) ah kidem thei natu Myanmar Football Fedaration (MFF) ah lai puakto zo hi.\nCUFC a nei tu sia Dr James\nLian Sai (Hands of Compassion Service Co. Ltd. ) hi a, Club Chairman tu sia U Thang Cung Nung hi tu a, CEO tu in Pa Do Khan Khup (OM) ihi tu ci hi. CUFC ah bawlung sui tute tu in La Cieu Loi lampui in sinna (training) neisak zo ci hi. Ref: Internet, First Eleven Sport Journal\nSRBA-MC panin vaihawmna taw 2007-2010 term sungin “Tuucing Phaimit” No.1 na kisuaksak a, tu in 2010-2013 term sung Tuucing Phaimit No.2 na suasak tu in SRBA-MC meeting ah lungkimna om zo hi. S R B A – M C member peuma Tuucing Phaimit sungah lai at te hamtang tawng.\nSiyin Concert DVD\nA nii veina Sizang Lasak Poai (The 2nd Siyin Concert) sung la kisa late DVD taw a kivawt sia hai ngawlin kinga thei tu hi zo hi. Athum veina Sizang Lasak Poai vawt maa in manthiang a, hawm thei zuak thei hamtang kisawm hi.\nBy thawngno in Sizang on November 17, 2011 .\n← Zomi le SEA Games\tHillary Clinton Kawl Ngam Haw Tu →


url: =Yangon Bus Linete ah iPay Card kizangh ta ding\nNEWS Asia Pacific News Yangon Bus Linete ah iPay Card kizangh ta ding\nFriday, 16 March 2012 09:25\nYangon khuapi sung a tai tangpi tangta tuanna Bus line te mai April,2012 sung akipan Mawtaw sap sumtang tawh pia nawn loin Katspi Nadi company te' makaihna tawh iPay Card System kizangh ta ding cih kiza hi. Tua bang a Card system zat adeihna bulpi pen mawtaw tuangte ading sumnen kikhiatna ah buaina om nawnlohna ding le Mataw neite lam pan zong supna om nawn lohna ding banah International Level tawh kalsuan ding deihna zong ahi hi.\nTua iPay Card tawh Bus tuang ding/ azangh dingte in Yangon khuapi sung a Bus khawlna (Station)te, gate neuneute le Super Market te ah kileithei ziahziah dingin Company Managing Director U Aung Kyaw in gen hi. Katspi Nadi Company in iPay Station te pen tulaitak Shwegondai, Hlawka,Tanyatkung le Sawbuagyi Tsp., Bus gate kim tengah lam khin ta hi. A kipat lam tawlkhat sung teng Yangon khuapi sung a Bus Line te ah zangh masa dinga, a sawt loin khual gamla a zin Bus te zongah kizang ding ci hi. Yangon khuapi sungah Yangon-Sule- Insein line tengah kizang masa ding ci hi.\nKatspi Company in iPay Card a zatsaknop Mawtaw line khempeuh pen a phazah ciangtan om loin, amawkna tawh thuahsak ding uh hi. Ipay Card tawh mawtaw tuangte in Card a leikhit akipan Ks.500 tawh sum pia thei dinga, a tampen Ks.100000 ciang zang thei ding ci hi. Tua iPay Card sungah sum cian pen Ks.100 nuai a hih le tua Card kizangh thei lo ding ci hi. Tua Card pen a kilei ni akipan khanih sungin Ks.300 bek tawh kizuak dinga, tua hun a khenkhit (val) le Card khat i aman pen Ks.500-1000 kikal om ding hi. Card zanghte in a ma khualzinna/ hawhna gamlatna tawh kizui-in, Mawtaw line pan akiciangtanna mawtaw sap pia ding hi.\nHih iPay Card system akithuahna Mawtaw line khempeuh ah ahun (0.1 Seconds) sungin sum kipiasak dinga, khualzin mite' lam panin zong amau Card number, sum cian zah tawh tuan theihna Mawtaw line kisitcian thei ding ci hi. Card khat pen midang kizangkhawm thei lo dinga, mikhat bekin zangh thei ding ci hi. Tua i zat Card pen a muanhuaina ding selsim number kithuah khawm ding ci hi. Kawlgam ading hih International System akizatna ah Mawtaw nungzuite nasep tawldam tuam dinga, Card zanghte' lam panin Mawtaw mi dim lua leh azatna ah lem taktak thei lo ding ci in, Insein Bus Line Driver khatin gen hi.\nTranslated : Tongsan Translator\nwritten by paykasa , May 14, 2016\nna sia ei, i gam khantohna om toto tak pi in, lungdam mahmah ing. Mipi zong tawldam tuam peuhmah ding ai ve maw, sumkepna zong lem zaw ma te, tenghkhat angip ah pua leng nakpuak mahmah ding ci leng, tua card sungah thunziau thei ding ci mawkleng. http://paykasatr.net\nwritten by thangthawn , March 16, 2012\nna sia ei, i gam khantohna om toto tak pi in, lungdam mahmah ing. Mipi zong tawldam tuam peuhmah ding ai ve maw, sumkepna zong lem zaw ma te, tenghkhat angip ah pua leng nakpuak mahmah ding ci leng, tua card sungah thunziau thei ding ci mawkleng.\nthu hoihzazel i hih manin lungdam mahmah hi. adangdangte zong nong zaksak zel ding ka lam en den a, na na vilvil hi.


url: =Lesson 4: Kipumkhat Nading Tawhtang - Zomi Adventist Innkuan\nLESSON 4 Oct. 20 – 26\nKipumkhat Nading Tawhtang\nTu Kaal Sung Sim Ding: Eph. 1: 3-14; 2: 11 – 22; 5: 15 – 6:9; Gal. 4:7; Matt. 20: 25 – 28.\nKAMNGAH: “ Pasian in a pilna le a thumuhnate zangin ama geelsa bangin hong sem a, Khrih zangin a sepnop thusimteng eite tungah hong kilangsak hi. Tua a geel thu pen, a hunhoih a tun ciangin Khrih khutnuai-ah, vantung le leitungah a om khempeuh gawm ding ahi hi” (Eph. 1: 9, 10).\nEphesus khua in Asia Minor huampi sungah vanzuak vanlei-na pualpi khat hi. Ephesus pawlpi sungah Jew, Gentile kigawmkhawm hi. A hau, a zawng, a pil, bangmah thei lo minam kim kigawmkhopna pawlpi ahih manin buai-na tawh kipelh lo uh hi. Ahi zongin Khrih pumpi pawlpi sungah Khrih mah tawh pumkhat hihna mitsuan uh hi. Tua ahih manin Paul in Ephesus pawlpi a laikhakna-ah Khrih nungzui mite kipumkhat ding limtakin hilh hi.\nPaul in kipumkhatna thunihin mu hi: Jew le Gentile mite in pumkhat suahna – Khrih pumpi, anihna-ah vantung vantung a om na khempeuh in Khrih sungah pumkhat hihna ci-in pulaak hi.\nKipumkhatna bulpi in Khrih hi. Paul in ‘Khrih sungah’ ‘ Khrih tawh’ cih kammal a laikhaknate-ah tam veipi kimu hi. Pasian in Khrih nunna, a sihna le sinna pan a thawhkikna tawh eite aa ding le na khempeuh a sepna pulaak hi. Pasian’ hotkhiat ngimna bulpi pen in Khrih tungtawnin na khempeuh pumkhat suahna ding ahi hi. Hun bei ciangin hih kipumkhatna hong tung ding hi.\nKhrih Sungah Nungta\nEph. 1: 3- 14 sim in. Khrih sungah a hong kipia khin bang pulaak hiam?\nJesuh nungzuite in Pasian min i phat ding kisam hi. Khrih sungah Pasian in Ama tanu tapa dingin hong teelkhin a, leitungah Amah kilangsak dingin hong sawl hi. Paul in Khrih tungtawnin Pasian tawh i kizopna gentehna tuamtuam tawh pulaak hi. Ta bangin a hong neihna in pumkhat hihna pulaak hi. Khrih sungah Amah tawh innkuan khat i hi hi; Pasian tawh innkuan khat i hi hi. Pasian tawh innkuan hihna in Israel mite tawh a thuciam tawh kizom hi. Israel mite in Pasian gamh luah dingte hi, ci-in kamciam om hi. Jesuh in Messiah hi, ci-in a um Gentile mi khat in Pasian gamh luah ding a, Pasian ta suahna ngah hi, ci-in Paul in pulaak hi (Rom. 8: 17; Gal. 4:7). Khrih tawh kizopna, Khrih sungah omna in Khristian kipumkhatna dingin a thu bulpi suak hi. Mi khempeuh in Khrih sungah pumkhat suak ding Pasian in lunggulh hi. Pasian innkuan sungah Khrih theihna in hamphattuam diakna hong pia lo hi. Pasian in eite khempeuh a kibangin hong it a, hong honkhia hi.\nMi tampi in sehkholhna tawh kisai telkhial uh hi (Eph. 1: 5, 11). Pasian in hotkhia ding kamciam ahih leh siatna thuak ding mi teltuam om hi, ci-in ngaihsun uh hi. Lai Siangtho in tua bangin hong hilh lo hi. Leitung pianma-in Pasian in mi khempeuh a hotkhiatna dingin geelsa-in koih hi. “ Pasian in leitung mite a it manin a tapa khat neihsun a piak dongin leitung mite a hong itna hong lak hi. Tua tapa a um mi khempeuh in kisia lo-in nuntak tawntungna ngah ding uh hi” (Jn. 3: 16; 1Tim. 2:6; 2Pet. 3:9). Hotkhiatna thu a um ding mite Pasian in thei khol hi. Pasian’ theihkholhna in mimal khentat theihna daltan lo hi. Mi khempeuh in hotkhiatna ngah theih nadingin Khrih hong si hi. I kidot ding thu in: Khrih hong sihna na um, na sang hiam? Pasian in ama hatna tawh kuamah thu-um dingin sawl lo hi.\n“Pasian’ thukham palsat mi in mangthang lo-in mawhna sung pan a suahtak nading lampi vantung panin kivaihawm khin hi. Eite tangin amah le amah hong kipia, eite tangdingin hong ding Khrih sungah upna nei mi in Pasian’ telna a ngah mi hi-in, Jesuh Khrih tungtawnin hotna ngah ding mi-in kisehsa ahi hi. Mi khempeuh in hotna a ngah ding Pasian in deih hi.Tua dingin lampi hong kihonsak khin hi. Ama tapa hong pia khin hi. Siatna sung a tung ding mite in Khrih Jesuh tungtawnin Pasian’ tapa tanu suah ding a nial mite hi ding uh hi.” Ellen G.White, The SDA Bible Commentary, vol. 6., 1114.\nMinam kideidanna, pau kikhenna, biakna cihte in mihingte hong kikhensak thei-te hi. Nasepna mun tampi-te ah biakna, minam pulaak kul hi. Tua dungzui-in hamphatna, hamsiatna om hamtang hi. Hih thute hangin buai-na, gal, kinengniamna, kilangneihna cihte hong piang hi.\nEph. 2: 11 – 22 sim in. Paul in Khristian kipawlkhopna ding lampi hoih pulaak hi. Koi bangin Khrih sungah kipumkhatna in mimal kilamdannate sukha hiam? Singlamteh tungah Khrih hong sihna in bang beisak hiam?\nPaul in Ephesus pawlpi a laikhakna-ah Khrih hehpihna a theihma a nunzia-te uh phawk dingin gen hi. Minam, ngei-na, biakna cihte in khatlekhat kikalah buai-na, kilangneihna piangsak hi. Ahi zongin Khrih sungah eite khempeuh in pumkhat i hi hi. Amah eite Honpa, Topa hi. Eite khempeuh in Pasian tanu tapa i hi hi. “A gamlapi-ah a om ngei hinapi-in tu-in Khrih Jesuh tawh na kipawlna hangun ama sihna in Pasian kiang hong tunpih hi” (Eph. 2: 13).\nJerusalem biakinn-ah Jew minamte om nading mun kituamkoih hi. Tua munah namdangte om ding kiphal lo hi. Jew mi hi lo, namdang khat tua munah a va pai leh sihna thuak ding hi. Paul in Jew mite bek om nading munah a vapai manin mawhsakna thuak hi. Kolbulh a thuak ciangin Ephesus khua-ah Trophimus biakbukah biakna thukhun palsat hi, ci-in mawhsakna thuak hi (Sawl. 21: 29). Ephesus pawlpi a laikhakna-ah minam khempeuh pumkhat hong suaksak Khrih in eite kilemna hi; Amah in minam kideidanna khempeuh beisak hi, ci-in pulaak hi (Eph.2:14).\nKhrih sungah thu-um mi khempeuh in Abraham suanlekhak hi-in lungtang vunat mite hi. Pasian in Abraham tungah vunat ding thuciam na pia a, tua thuciam tu-in Khrih sungah lungtang vunatna hong suak hi (Thna. 10:16). “Khrih hong vunatna hangin ci le sa mawhna pumpi paikhia-in khut tawh a ki-atlo vunatna tawh ama sungah vun ki-atte na hi uh hi” (Kol. 2:11).\nEph. 2: 11 – 22 sim in. Bangci bangin Paul’ pulaak thute i pawlpi sungah kimu thei hiam? Bang kikhel ding omlai hiam?\nKhrih Sungah Pumkkhat\nPaul in Ephesus pawlpi tungah nuntakpih ding thute pulaak hi. Jew le Gentile kilamdanna, ngei-na, minam kilamdanna cihte in phuahtawm hi lo-in a om takpi thu hi. Kilamdanna tuamtuam pan mahin Pasian in hong samkhia-a, tua sapna tawh a kilawm a kituakin a gamta dingin hong hilh hi (Eph. 4:1).\nEph. 4: 1-3 in Pasian’ sapna ngah mite in Khrih sungah koi bangin a nungta dingin hong hilh hiam?\nPasian kiang pan hong pai hehpihna, hoihna cihte in kilemna, kipumkhatna piangsak hi (Eph. 4: 3). Hihte khempeuh in itna pan mengkhia hi (1Kor. 13: 1-7). Itna in khatlekhat kizopna kho-sakin, Khristian thu-um mite sungah kipumkhatna le kilemna hong pia hi. Pawlpi kipumkhat in midangte muh theih dingin Pasian’hong itna pulaak hi. Gal, kikhenna, buai-na hong om ciangin thu-um mite khatlekhat ki-it ding kisam a, tua in Pasian aa ding i teci hong suak hi.\nEph. 4: 4 – 6 sim in. Bang thuguipi pulaak hiam?\nPaul in pawlpi kipumkhatna thupi takin a ngaihsutna thu pulaak hi. Ephesus pawlpi in kipumkhat dingin hanthawn hi (Eph. 4: 1-3). Tua khit ciangin thu-um mite kipumkhatsak nading thugui 7 pulaak hi (4: 4 – 6). Thu-um mite in kipumkhatna nei khin uh a (Eph. 4: 4-6), kipumkhatna sungah kalsuanin (4: 1-3), kipumkhatna susia thei-te pelh ding uh a, ama suan uh tangtun dingin a mainawt ding uh kisam hi (4: 13).\nPaul in thuman thutak’ vangliatna a kilatsak ding uh thu-um mite thapia hi. Kiniamkhiatna, dikna, thuakzawhna, itna cihte in Khrih kilangsak nunzia banah hotkhiatna hong piak thupha hi, ci hi. Upna khat, Kha Siangtho khat, upna khat, Topa khat sungah om ahih manun, Khrih’ pumpi ahi pawlpi sungah lametna kikhat, ngimna kikhat uh hi.\nPawl sungah kilangneihna a om ciangin leitung mite muhna-ah Khrih mindai-na piangsak hi. Tua bang ciangin Satan gualzo hi. Paul in ama hunlai-a pawlpi tung bekah a pulaak hi lo hi. Tuhuni zong pawlpi kipumkhat a, kilemna sungah a nungta dingin hong hilh hi.” Ellen G. White, 5T., 239.\nPasian in a hong sapna tawh kizui-in kalsuanin a nungta dingin bang khentatna hoih nei ding na hiam?\nPawlpi Makaite le Kipumkhatna\n“Khrih hong hawmsak letsong tawh kizui-in eite khat ciat tungah hehpihna thupha hong kipia zo hi”(Eph. 4:7). Mi khempeuh in a ngah dingin hotkhiatna a khawnkhongin hong kipia-in, nasep tuam vilvel a sem dingin Kha Siangtho in mi kim khat tungah siamna pia hi.\nEph. 4: 11 sim in. Pasian in makaihna-ah bang pia hiam? Piakkhong siamnate in bang ngimna nei hiam? Koi bangin tua siamnate khatlekhat in kizopna nei hiam? ________________________________________________________________\nKhristian kici mi khempeuh in hotkhiatna thu gen Pasian’ nasem, Pasian’sila hi. Matt. 28: 19, 20 sunga thupiak, mi khempeuh nungzui suaksakin, tuiphumin, thuhilh ding sawlna in Khristian khempeuh tungah Khrih hong piak hi. Pastor, thuhilhsiate bek in hotkhiatna nasem ding, thugen ding hi lo hi. Khrih a um mi khempeuh in Ama nasem dingin hong kisam hi. Kuamah peng thei lo hi. Pawlpi makaite tung bekah kinga lo hi. Pawlpi makai sia-te in pawlpi puahin, a khansuah dingin Kha Siangtho in siamna pia hi. Pawlpi makaite in pawlpi kipumkhat nading, kipumkhatna a kip nading nasem ding uh hi.\nMakaihna tawh kisai-in Kha Siangtho piak siamnate Pasian’ mite in a mangthang mite zonna-ah zat dingin a kipia ahi hi. “Eite khempeuh in upna le Pasian Tapa theihtelna ah pumkhat suakin picing a, Khrih kicinna zah i tun mateng” (Eph. 4: 13) nasemin pawlpi makaite in pawlpi mite nasep a huh ding, a makaih ding, a pantah ding kisam hi. Pawlpi makaite in Jesuh makaihna zia etteh a, pawlpi a makaih ding uh kisam hi. Jesuh in mite nasem dingin hong pai a, mite in ama nasem dingin hong pai hi lo hi (Matt. 20: 25- 28). Eite zong tua bang mah ding i hi hi.\nMihing in kuama tungah kinga lo-in amah le amahin a om ding ki-ut hi. Nitumna gamte-ah hih bang mi tampi om hi. Ahi zongin Paul in Khristian mite in tua bang hi lo ding hi, ci hi. Thu-um mite khatlekhat kizopna nei-in, kipawlkhawm a, nasem khawm ding mite hi. Eite khempeuh in Khrih’ pumpi i hi hi.\nKha Siangtho piak bang siamna na ngah hiam? Koi bangin pawlpi kipumkhatna dingin tua siamna na zang hiam?\nKhrih Sungah Mihingte Kizopna\nKhristian biakna in kizopna bulphuh biakna hi. Pasian tawh kizopna le thu-um midangte tawh kizopna hi. Midangte tawh kizopna man nei kei leh Pasian tawh kizopna in khiatna nei lo ding hi. Mite tawh kizopna om lo-in Khristian biakna om thei lo hi. Paul in Ephesus pawlpi tungah a pulaak thuguipite in tuhun i nunzia ding hong hilh hi.\nEph. 5: 15 – 21 sim in. Paul in bang hong hilh hiam? Kiniamkhiatna, sawlmanna le kipumkhatna bang kici zop hiam?\nPaul in khatlekhat tungah kiniamkhiatna in Kha Siangtho tawh kidim nunna in tomkhawm hi, ci-in pulaak hi (Eph. 5: 18). Kha Siangtho tawh kidim leh kidim lo kitheihna khat in kiniamkhiatna hi. Kha Siangtho tawh a kidim mi in Pasian deihna tawh kituak kiniamkhiatna nei-in midangte nopsak nading zong ngaihsuttheihna nei hi. Hih thute mihing pianpih panin kingah hi lo hi. Ahi zongin i sungah Kha Siangtho a hong om ciangin tua bangin i nungta ding hi. Tua bang nunzia in Kha Siangtho’ hong piakkhong hi. Kha Siangtho in Khrih tawh pumkhat hi. Hih thu siksan lehang khatlekhat tungah kiniamkhiatna in Khrih i zahtakna le Ama hong sihna a pulaak i hi hi.\nEph. 5: 22 – 6: 9 sim in. Khatlekhat tungah kiniamkhiatna in innsung hi taleh nasepna munte-ah hi taleh bangci bangin huzaap nei ding hiam?\nPawlpi kipumkhatna in innkuan sung kipumkhatna tungah a kingakna ciang khat om hi. Zi le pasal ki-itna, kipumkhatna in Khrih in pawlpi a itna limcing hi, ci-in Paul in hong hilh hi. Tua hi-in inn sungah Khrih nunzia kilang hi leh pawlpi sungah zong hong kilang ding hi. Hih bangin Khrih nunzia in, nu le pa in tate tawh kizopna, nasemte le nasemcial kikalah hong kilang ding hi. Tua leh inn sung hi taleh pawlpi sung hi taleh kipumkhatna le kilemna tawh kidim ding hi.\nTuni thusinna tungtawnin inn sung hi taleh pawl sung hi taleh na nunzia ding bang thuguipi na mu hiam?\nNgaihsutbeh Ding: Ellen G. White, “ The Spirit of Unity,” 179 – 188, in 9T.\n“Khrih in minam, dinmun, thuzuihna-ah kuamah deidan lo hi. Laithei-te le Pharisee mite in amau bek in thupha ngah mi-in kingaihsun uh hi. Ahi zongin Khrih in kuamah deidan lo-in na hong sem hi. Pasian in mi khempeuh tungah a kibangin nisa, guahtui a kipan itna le hehpihna hong pia hi, ci-in Khrih in kilangsak hi.\nKhrih sungah biakna, minam, suakta mi le a kihencip mi deidan lo-in Pasian mai-ah kikimin hong koih hi. Ama nasepna kuamah in uk lo hi. Khrih in lawmlegual, gal, khualmi, meltheih, kuamah khen lo hi. Nuntak tungtawnna tui a lunggulh mi tungah a lungkim hi.” Ellen G. White, 9T., 190, 191.\n1. A mite in thuman sungah a nungta dingin Pasian in ama geelna pulaak hi (Eph. 4). Tua thu a pulaak ding pawlpi in kipumkhatin, thu-um mite in amau nunna tungtawnin mite tungah thuman kilangsak ding hi.” Ellen G. White Comments, The SDA Bible Commentary, Vol. 6., 1117. Ephesian in pawlpi kipumkhatna bang pulaak hiam? Pawlpi kipumkhatna dingin bang sem ding na hiam?\n2. Kipumkhatna i gen ciangin sawlmanna le kiniamkhiatna kisam hi. Tua lo-in bangci bangin kipumkhatna om thei ding hiam? Kiphasakin, kei thu bek cih lungsim nei-in midangte thusim lohna in bangci bangin kipumkhatna om ding hiam? Koi bangin kiniamkhiatin, sawlmang ding i hiam?\n3. Na khempeuh, thu khempeuh tawh kikim khin ta kei lehang koi bangin kipumkhat veve thei ding i hiam?\nTomkaihna: Ephesus pawlpi a laikhakna-ah, Paul in Khrih sungah nungta i cih a khiatna hilhcian hi. Mite tawh khatlekhat i kizopna a kipan pawlpi sung kizopnate khempeuh Khrih vangliatna in a hong khel ding kisam hi. Kipumkhat nadingin nunzia kikhel kul hi.\nPrev post CIDAMLO TE SIH SAK NA\nNext post Pawlpi Sungah Kisinna


url: =Finland te’ naupang laihilhzia :: ZOMI DAILY\nposted on 28 July 2018 at 12:53 am Lomkholna: Education, News, Pautunthang\nKum 2000 pekin Finland gam naupang laisinsakzia pen leitungah a hoih pen pawl in kiciamteh hi. Kum 2009 ciangin sangnaupang 500000 kiimte performance survey kineihna pan Finland student ten science ah a nihna, reading ah a thumna leh maths ah a gukna ngah uh hi. UN te research bawlna ah zong Finland naupangte leitunga naupang lungnuam pen in kiciamteh hi.\nNaupang pattahna lama Finland te lawhcinna thuguk thei nuamin kumsim in gam 56 kiim pan representative 1500 kiim zin den uh hi. Finlan te’ naupang laisinsakzia a tuam dan diaknate:\nIndia gama Siavuante a ki thupi ngaihsut danin Finland gamah sangsiate kithupi ngaihsut in ki zahtak hi. Sangsia kithupi ngaihsutna gam ahihmanin mi tampi ten sangsia sem nuam uh hi. Kidemna sang ahihmanin sangsia nasep ngahna ding baihlo hi. Teacher training neih nadinga exam pen haksa mah mah hi. Applicant tampi lak pan tawm cik bek training thei dingin teel zel uh hi.\nTeachers training pen kum nga sung sawt hi. Tua training na ah galkap lam tawh kisai, laihilhzia, dan leh policy, mei phelhzia, self defence leh first aid training te kihel hi. Tua training a zo khinte pen zat taak mah mah pah uh hi. Sangsiate dan leh policy bawlna ah major stakeholder ahi uh hi. Finland gamah sangsiate khasum tam hi. Finland gam naupang sang khempeuh pen kumpi sang ahi hi.\nPrivate sang hawn phalna kipia lo hi. India gam danin sang minthang diak mihaute’ tate bek kah zawhna cih dan omlo hi. Sang khempeuh in sangsia hoih nei kim uh hi. Sang khat ah a tam pen sangnaupang 600 val admit ngeilo uh hi. Elementary education ciang pen mikim a mawkna in kah thei uh hi.\nFinland gam naupangte kum sagih a phak ciang bek un sangkah uh hi. Sangkah a ni masa pen in laihilh pah lo uh hi. Kimawlna leh gualnopna a tuam tuam tawh hunzang uh hi. Sang khempeuh ah doctor om ciat uh a, sangnaupangte’ cidamna hoih maw hoihlo endik zel uh hi. Sangnaupang khempeuh sangah a mawkna in ann kivaak hi.\nA kipa ann te zong taksa leh khuak a dingin hoih thei mah mah hi. A tangpi in zing sang nai 9:00 AM khitciangin sanglut pan uh hi. Minute 45 lai a hilh khitsim un minute 15 ta kimawlna hun pia zel uh hi. Nitaak nai 2:00 PM kiim in sang tuak zel uh hi. Sangah naupangte a gim uh ciangin tawlngakna mun zong nei uh hi.\nSubject ngeina te banah tumging, khutsiamna leh kimawlna thupi ngaihsut mah mah uh hi. Finland te ngaihsutna naupangte adingin sang pen laisinna mun hi a inn pen lungsim pumpi talngakna mun hi. Tua ahihmanin sangsia ten home work pia ngeilo uh hi. Kum 13 a cin masiah uh exam kician tak neisak nailo uh hi.\nSangsia ten naupangte thu ngaihsun a telsiam ding leh amau leh a mau a thukaan thei dingin hanthawn uh hi. A sangsiate’ u dawn theihloh ding dotna ngaihsut khia thei dingin thapia uh hi. Tuabang dinmun ah a answer ding ngaihsun khawm zel uh hi. Sangnaupang ten creative thinking a neihtheih nangun siaten makaih uh hi. Lai-et teh cih peuhmah om ngei lo hi.\nA thu bek hi lo in a practical in pilna sin uh hi. Class khat sunga tukhawm lakah a siam baih a siam hak om thei hi. Gamdangte ah a khangual te sanga a siamzaw te kipaisan thei zel hi. Tuabang ciangin inn lamah a nu leh paten tuition a laksak uh a kuul hun zong om hi. Finland gamah tua banga a tuantual diak sangnaupangte special takin sia ten hilhzel uh hi.\nSia ten naupangte phat uh a lawpsak uh hi. Sangnaupang khat leh khat tehkak ngeilo uh hi. Mi lawhcingte’ tangthu tam genpih uh hi. Sangsia te hoih ahihmanin nuleh pa adingin inn lamah hilhbeh kuul lo banah a pua lamah tuition laksak zong kuul lo hi. Pau Tun Thang\nPrevious: Hong kicikha-leh\nNext: Taangthu Bawlte & Taangthu Gelhte\nHihbang, Finland te Education System in, thupi ka sak mahmah ahi hi. Tuma kum 5- lai dingin Singaporete’ Journal khatah hong suak ngeii mahaa, lamdang ka sak mahmah na in, atung aa teng khempeuh baanah, lamdang ka sak zawkkaanna khat in, High School ciangciang laivuan(exam) omlo, tuition omlo, (khat manggngilh zo ingh)omlo, acih mahmah ahi hi. Tuabangaa ka simin, ka simkhak pak(by chance) hi’n, tu in tua lai, ka kankik leh lah, ki kankik thei nawnlo hi. Tuabangin aki atna ah zong, dik ki sa, ki paakta mahmah ahih hangin, tu ciangciang, Singapore kumpite in, tuabang system zat ding a vaihawm zo phial ahi zongin, ka zakik nawnkei hi. Tua in lamdang ka sak zawkkaanna ahi hi.


url: =India’ Space Observatory Astrosat in Vampire aksi in aksi dangkhat athah laitak mu ~ TK Lian :: ZOMI DAILY\nposted on 30 January 2017 at 8:10 pm UTC+9:30 Lomkholna: News, Thangkhanlian, World\nJan. 30, 2017: India in space thu lim takin kanna dingin satellite a zat masak pen uh space observatory ASTROSAT kici in a piang mengmeng lo 6-billion a upa “vampire” star kici (vampire i cih ciangin amau nutakna dingin mi a that leh a sisan tawpsakte) aksi khat in amah sanga golzaw aksi dang khat a thah laitak maan in zaih kha uh hi.\nScientists teh hih aksi neuzaw vampire aksi kici a min “blue straggler” ci uh a, a golzaw aksi dang a liatna/a lom (mass) leh tha (energy) tawpsak (sucks) ahih manin tua aksi golzaw pen si hi ci uh hi. Scientists ten hih aksi neu dum (blue) a, aksi dangte sangin ol gamtat zaw (straggler) ahih manin “blue straggler” aksi ahih kei leh vampire star kici hi ci uh hi.\n“Tua aksi neu in a golzaw pen a thah khitin golzaw in, sazaw in dumzaw a, nosuah zaw in khangmoi suak zaw hi,” ci-in Indian Institute of Astrophysics Annapurni Subramaniam in ci a, a golzaw pen kang (burned) in a vakna bei ahih manin a si kici hi ci hi. ASTROSAT in observatory satellite pen September 2015 in a lot toh (launched) hi a, a telescope zat uh hoih ahih manin hih bang thupiang a om laitak a mu kha suak uh hi. Hih bangin aksi neuzaw dang khatin amau sanga a golzaw a thah masakna hilo hi.\nHih bangin vampire aksi in a golzaw aksi a thahna thu pen IIA, Inter-University Centre of Astronomy leh Astrophysics (IUCAA), Tata Institute of Fundamental Research (TIFR), Indian Space Research Organisation (ISRO) leh Canadian Space Agency (CSA) scientist team ten Astrophysical Journal Letters ah suaksak uh hi.\nRelated: Yangon Airport ah Sitni khat thautawh kikaplum ~ ZD\nVampire aksi in a golzaw pen a thah laitak “high resolution spectroscopy” tawh a muh uh ahi hi. Hih banga thupiang omna mun pen aksite a lom-a a omna mun (clusters) uh NGC 188 kicihna mun hi a, kum 6 billion sangin upa uh a, ni (sun) sangin upa zaw uh hi. Hih aksite pen pawl khatin 4.5 billion in upa ding hi ci uh hi.\nSource : The Hindu, Deccan Herald and Financial Express/ Thang Khan Lian\nPrevious: Mihing Hamphatnate Khuavannuai Tangkona ~ Tual Khan Suan\nNext: Banghang U Ko Nyi kithat hiam ~ Khawm Pau


url: =GZI 2015 Lasiam tengin FGATulsa biakinn ah Pasianmin phatna neiding :: ZOMI DAILY\nposted on 14 July 2015 at 9:00 am Lomkholna: Biakna, News, Zomi\nTutung akhat veina Global Zomi Idol 2015 dem a ongpai ahi Lasiam te in ongtung ding July 25,2015 (Satur day)nitak nai 7:00pm-10:00pm dong Full Gospel Assembly Tulsa biakinn ah Pasian piaksa aw te tawh Pasian minphat na la te ong asiam tawp un ong saziahziah ding uhhi.\nHih hunsung ah Izomi lasiam te ahi Pa.Mungpi(GZI2015),Lia.Zam Bawi (People’s Choice GZI), Lia.Esther Sian (Best Perfomance GZI),Lia.Esther Sanpi (The Best Famale Voice GZI) te hi-in Music pen FGATulsa Musci Band te tawh ongzai ziahziah ding uhhi.\nIsanggam te pen Zomi lakah i angtanpih mahmah te ahih manin ongpai in thapia ciat ni.Mitamding ahih man in tutna na ngah nop leh ong tungbaihin.Leitung muntuamtuam a omte ading in FGATulsa Media te in live in ettheih dingin ong bawl ding uhhi. FGA Tulsa\nPrevious: I hihna bangbang tawh i Pa’ kiang zuan ni\nNext: Laibu leh kei ~ Zomi Quavadis


url: =Zomi sung ah Thu-um mi hihna leh Pilna :: ZOMI DAILY\nposted on 23 November 2015 at 11:56 pm Lomkholna: Biakna, News\n(Christianity and Wisdom among the Zomi)\nHih thulu tawh kisai thembek hong gelh pak ning. I Pastor te leh sia te in Laisiangtho thu zuih ding ong lim gen mahmah uh aa, gam 2na gam 3na ciang dong ah Pasian thu kihilh in iki delh kawikawi hi. Diktatna leh thumaan na cih tepawl Lai Siangtho’ deihna ahih mah bang in, Pilna zonding zong Lai Siangtho deihna ahihi.\nPaunak sung ah, na neih nalam na beilawh zong in Pilna zong in ci ahihman in Pilna zonna pen Pasian thu zuihna khat hi aa, Thu-um mi hihna bucinna khat zong ahihi. Pasian thu iki deihsak aa iki hilh mah bang in Pilna zong kihilh in ki deihsak leng cih lunggulh na zong ahihi.\nAniam pen aa zat theihpah ding khat genleng. Khawmpi/Crusade ineih zah in Seminar leh Training cih tepawl, Surviving Skills (Nuntak zawhna ding siamna) ahih keileh Personal Development (Mimal Khantohna) cihdan in gam 2na phadiak ah nei theileng bang acitam? Pilna kipatna zong hipah. Lai taan sangpipi bel cingam naikhang.\nPasian thugen lo ding ka cihna hikei. Aniam penpen gampan akhangkhia Zomi te themcik beek phattuamna ding lunggulh na hizaw.\nPrevious: Pi Dim Ngaih Niang (Thalmual, kum 80)\nNext: Jesu in a khangnolai hongpia hi ~ Dr. Ngul Khan Pau\nGamvai, tualsuakmi leh Federal ~ Deric Kaam\nRev. Dr. Kam Khaw Thang: dahpihna from Zomi Music Ministries


url: =Japan Gal Sung Dawi Havang Kal Pan – 4 :: ZOMI DAILY\nJapan Gal Sung Dawi Havang Kal Pan – 4\nposted on 20 December 2015 at 2:18 pm Lomkholna: Article, Theihhuai, ZelZaLang\nMikang Kumpi leh SIA (Sukte Independence Army) te vaihawmna a thei sim eimi milian pawl khatte pen, kesuallip (casual leave) a cihna mun mah, tempalali diuti (temporary duty) a cihna mun mah lak theih lak mawh hun awng la in a khua ciat uah va ciah nainai uh a, khat bek hong kawdawk kik nawn mahmah kei uhhi.\nTua tham loh in ni khat ni ciangin, ko Admin. te omna paam a om CDA te leh SIA te kigalguk in zingsang lam a hong sim ding zong ko sung a eimi milian pawl khat in na thei sim khin uh ahih manin a zanin na tai sim lailai uh a, ko bangmah phawk lo pawl pen zingsang thau hong gin teh, Mikang Kumpiten hong sim taktak hi ci in ka tai pan uhhi.\nKa giahna uh a paam lam tai nihna Khuasakte’ Laihan lobuk khat ah ka tawlnga uhhi. Tua lo neipa’ ka zing-an ding uh maai ka huan sak uh a, ko pen Japan galkap thum leh Japante’n Kawlgam pan pek a hong mat uh Gurkha galkapte nih tawh ka camp uh a ka nutsiat van pawlkhat la dingin ka pai kik uh leh kamphatna tawh ka omna uh a phual dong kuamah na tung lo ahih manin, van manpha deuh teng a kim phial mah in ka ngah kik uhhi. Ka camp lui pan ka tun kik uh ciangin Vuandok Etaw leh Mr Tual Kam bang na nuam mahmah uh a, ka zing-an uh maai huan ne lua kisa in ka ki-um pelpal zawzen uhhi.\nLaihan lobuk pan paikhia Theizang khua khuazin pi’n ka tung uh a, lui kawm lak a kilam inn zawl khat sungah ka kinga uhhi. Tua lai ka tun suk teh ahih leh kei zong ka lungsim hong lamdang pianpian ta a, eimi milian nih leh thum kihona ka ngai sim tawntung hi. Tua bang a, a mau kihona ka ngaih sim pian hangin, a mau a aw ‘s’ aw tam zatzaw pian uh ahih manin, a gen meel uh thei lo in bengngong mah tawh ka kibang hi.\nA kampau mal sung uhah ‘s’ aw kihello sunsunte, Ai(I) Zu (You) Lap(Love) leh Gal(Girl) cih khawng ka za mun pian a, “Gal bei taktakta ding a Theizangte’n gal ai in zu leh sa ne in lap (laam) pawi bawl ding hi’ teh,” ci-in ka mangsia khiat gawp hi.\nTua lai a ka om lai in khua gamla pipi panin Mikang dangka lai Mr Tual Kam tungtawn a akhak ding uh hong pai thei zel ahih manin, Mikang Kumpite thahat ding cih ka phawk hi. …azom omlai… Agelh: Major Zel Za Lang (Retired)\nPrevious: I khualzinna leitung ~ Hau Za Cin\nNext: A hoihzaw ngaihsutna ~ Pau Sian Lian\nSecurity Guards te leh siamna theikhat akitot laitak uh Video kithehzak


url: =2015 Kiteelna leh NLD :: ZOMI DAILY\n2015 Kiteelna leh NLD\nposted on 2 June 2015 at 10:01 am UTC+9:30 Lomkholna: News, Politics, Zokhai, Zomi\nNLD leh ZCD’ Kiuknalam Kalsuanna:\nNLD Makaaipi Daw Aung San Suu Kyi Melbourne honghawh laai-in, ama’ hongpaina abulpi adiak-in Dandenong Basketball Stadium-ah Kawl gammi honpi-tawh kimuhna aziak-pen:\n“2008 Gam Thukhunpi Puahphat Nading Panpih Zonna” ci-in ama’ kam mahmah pan-in genkhia tangtang-hi.\nMihonpi’ sungpan-in dotna laidal neu khatciat kibawl-a, tua laidal khempeuh beelta sung-ah kikoih-in DASSK kisawk sak-a, atuak bangbang tung-ah dawnna pia-hi. Zomi sungpan-in Pa Dong Khen Mung’ gelh dotna sawkkha bilbel-a, tua dotna (thu khatbek hongguang pakning):\n“ZCD te’ munte-ah NLD-in mékuang aluui dinghiam?” cihthu ahihi. DASSK-in:\n“Pu Cin Sian Thang te-pen nawkpih, phuutpih, dopih kumsawt lawmte ahihman-in amau’ mékuang luuina-ah NLD-in luui loding-hi”, ci-in mipi’ maai-ah pulaak-hi.\nUSA-a ZCD Upapi Pu Zaam Mung akidot ciang-a adawnna-pen limcilo leh kicianlo simsim-hi. “Democracy vaai ahihteh NLD-in mékuang luuiding” cihna ahihman-in…..\nMipi’ theihding kilawm om-hi: NLD leh ZCD te’ political kalsuanna-ah DASSK’ kampau tungtawn-in atonkhawm toto-tawh kibang-hi. Tu-a ZCD Upapipa’ kampau enkiik lehang: Bang hun-in, cik-in NLD leh ZCD-in kitukalhna nana-nei uhhiam, ahihkeileh NLD-in amakaaipi’ kampau thusimlo-a, DASSK paampaih-uh ahihiam cihte theihding kisam-hi. Party makaai, mipi’ makaai, biakna makaai-a kipan makaai khatpeuh-in akamciam ataangtun sakkeileh makaai gina hilo-hi. Thukhente 11.39-ah Jephthah-in akamciam ataangtun sak nading naakpi-in haksa sading theihsa himahleh taangtung sak-hi. Makaai cihteh kam mawkpau lo-in, apau bang-in aseem mite makaai hibek-hi.\nDASSK’ kampau ka’ zaak laai-in, “ZCD’ mun-ah NLD-in dem loding ahihleh Zogam (Tedim Area 1 & 2 leh Tonzaang) kuam-ah NLD leh ZCD pangkhawm ding-a, Zomi Kiuknalam Kipawlna hong nosuah, hong khangto ding-in lametna leh lawpna-tawh ka-kidim phiuhpheuh-hi. Tua nangawn Zomi NLD sungpan zehphii om veveding cihzong ka’ lungngai thei-a, bangbang hileh ataangpi minam itciat ahihteh “hong pangkhawm khongkhong saam incia” ci-in tha ka-kipia zeel-hi.\nTu-a Pu Zaam Mung’ dawnna-bang ahihlehbel “Akta mangkuan kitutu” acih-tawh hong kizom tosuak ding-a, negative outcome (asialam lawhtaakna) longal Zomi-in maaingat veva khollo dinghi. ZCD leh NLD baangkua nih honghi ding-a, gamukcip ngei khinsate’ pawlhiang – Mah Sah Lah’ bilvuhsa, naakphehsa pawl tuamtuam-tawh kisual/kinuai laaileh, hmmm, ngasa (ngatnasa lammah-ah kinga) kisuak leuleu ding-a…….\nNunglam zek-a “2015 Kiteelna-in Meetna lianpi hong lawhding lamet a-omlohna leh thumaan tak-a kiteelna lawhcing loding” cihthu ka’ suut khitsa mahbang-in tu-inzong kip seemseem-hi. Lungdeih taktak-pen “Kiteelna’ ading kiginkholh” cih keenkaan’ sang-in, “Kiteelna lawhcing taleh, lawhsam taleh Zomite’ minam kalsuanna akhantoh nading-in Zomite kizopna leh vaaihawm khopna lam-ah acidam dingbekbek kisamzaw” cihthu ahihi. Kawlgam kiteelna-ah (gengensa mahbang-in) kuakua-in zo taleh Zomi’ ading phattuamna-puungpuungding ageel kuamah omlo-a, budget zeekding kituhna ciangbekmah hilel khamawhlo dinghi.\nTua ahihman-in, ataktak-in Pu Zaam Mung’ kampau-pen thunung thuma mu-a apau ahihleh NLD-zong Zomite’ ading kamciam tampi hongpia phial zong-in uptaak hi nawnlo, kamciampeel pawlpi hilel-a, Mah Sah Lah khuaknimsa kipawlna khempeuh-tawh kilamdang lo-hi cihthu kitel sinsenlel ahihman-in, Zomi-pen Zomi bekmah-in veiding, itding, zuunding cih honghi dinghi. Kiteelna-in bangmahpi honglawh loding-hi.\nHun toilua-deuh hikeileh “Kiteel Mazek Hun (KMH)” teng Zomite’ min phungvuh nading hun hoihpen ding-a keima’ mimal upmawhna (kong suut khitsa) mahbang-in tua hunhoihpi akisumh bang-in ka-sehhi. Lunggulhna-tawh minam makaai mipil neihsunteng ka’ phiilphiilna aziak-pen:\nHih KMH sungteng Gamukte-khawng kheem gawpding, amau a-support mahmahding daan-a kigending, Nay Pyi Taw-ah luut thapaaiding, Minam phungvuh nading phu dending, ngen dending (Gamliante-ah akizuak saan laaitak ahihciang-a hongman hongheen hong khaukhih peuhmah loding) ci-a I’ makaai mipilpipite aphiilphiil kahi-a, ahizong-in “uum vuhloh, beel vuhloh bang” bikbek mawk-uh, amau mimal’ meet nading a-omlohlam thei-in pilmahmah-uh ahihman-in tu-in hih kham hunpha (golden chance) abeiding hita-hi. Minam’ Taángmi I-neih sunsunte inzong Zomi minam hualpi’ ading bangmah hongphu hetlo lelmawk uh-a, I’ hunhoihpi-pen amawkbei phialding honghi tahi.\nTu nangawn-in Kawl Gamukte neh phitphit-in Zomi National Issue naakpi-in va-luutpih lehang hong talsawn, hong thalsawn saamlo ding-a, I-ngah keilehzong “azian” ci-in I’ makaai mipil ulianpite hong khanglo theileh naakpi-in lunggulh hihang.\nAtawpna-ah, ZDC leh NLD bek hilo-in, Political Party Zogam-a a-om khempeuh (Zomi 95% hi hamtang saamding I-\nhihteh) Mah Sah Lah hun laai-a Party Ki-elna lungsim peuhmah akuamapeuh-in paihkhiat hongsawm le-uhcin minam cidam nading kipan tading-hi. Political Party ki-elna, kigaalbawlna, kigimneihna, kisiatgenna, Religious Pawlpi khatlehkhat ki-tanna, ki-elna, Satan bang-a kimuhna cihte khempeuh minam sung-ah abei nading amasapen makaaite’ mawhpuak hi-a, azom-ah, mipi, mimal kimciat’ mawhpuak ahihlam thei-in, hih minam nget (bacteria) te-pen thoihdamna (remedy) ahi itna, veina, laainatpihna lungtang-tawh khatlehkhat ki-en, kidon, kihuai ta-ni!\n2015 Kiteelna’ tung-ah lametna koih lo-in, minam thoihdamna tung-ah lametna koih kimciat ding-in Tung Sianmaang-in hongsiam hen-aw!\nPrevious: U 20 World Cup A lung luut te aa diing\nNext: Kawlgam Census a khiatna bang!!!\nVice President Pu Henry Van Thio le apawlte Cikha Khuapi ah\nHanciamna i cih in bang ahiam


url: =1991 Toyota Land Cruiser Hard Top in Dar Es Salaam | ZoomTanzania\n1991 Toyota Land Cruiser Hard Top\n27. Sep, 11:55\nLand Cruiser Hardtop -1HZ For Sale\nGari ipo kwenye hali nzuri sana na bei yake ni nzuri..wahi sasa\nMember Since 30. Jul '12 1 Active Ads 1 Published Ads


url: =Kettle Made In Usa Stainless Steel Tea Kettle Made In Usa Electric Tea Kettle Made In Stainless Steel Electric Tea Stainless Steel Tea Kettle Made In Usa Pyrex Glass Tea Kettle Made In Usa – demancare.info\nkettle made in usa stainless steel tea kettle made in usa electric tea kettle made in stainless steel electric tea stainless steel tea kettle made in usa pyrex glass tea kettle made in usa.\nrevere ware tea kettle made in usa,kettlebells made in usa,restaurant equipment made in usa,whistling tea kettle made in usa,weber kettle made in usa,exercise equipment made in usa,brew kettle made in usa,revere tea kettle made in usa,kettlebell made in usa,which competition kettlebells made in usa,pyrex glass tea kettle made in usa.\nPosted on 09/17/2019 05:42:59 pm Full size kettle-made-in-usa-stainless-steel-tea-kettle-made-in-usa-electric-tea-kettle-made-in-stainless-steel-electric-tea-stainless-steel-tea-kettle-made-in-usa-pyrex-glass-tea-kettle-made.jpg


url: =Grab Company te Kawlgam ahzong kipanta ~ ZD :: ZOMI DAILY\nposted on 21 March 2017 at 10:49 pm Lomkholna: Myanmar, News, Sawltak, Yangon\nGrabCar ahih keileh GrabTaxi ci’n akithei phadeuh Grab Company te tuni Tuesday (Mar 21) akipan Kawlgam ahzong Service kipanta uhhi. Grab Company tepen South-East Asia gamsung ah kilimzat mahmah in, Kawlgam nangawn ah Service akipan hita uhhi.\nAbeisa in South-East Asia gamsung aom gam 6 ah aki limzat mahmahkhin hi a, tua gamte pen Singapore, Indonesia, Philippines, Malaysia, Thailand, Vietnam cihteng ahihi. Tuni akipan in Kawlgam ahzong Service kipanthak uh ahih manin, Myanmar pen Grab Company te ii gam 7 na hita hi.\nKawlgam sungah Grab Company tepen Yangon khuapi sung aom Taxi Drivers honkhat tawh kipan masading uh a, aki taangsapna dungzui in damdam in khuadangte ahzong Service behlap totoding uhhi.\nMyanmar kumpi inzong gamsung ah Public Transport System pen akhan tohsaknop mahmah laitaktawh kituak in Grab Company te lutkha citciat uh ahih manin, ki lungluttuam mahmah hi.\nGrab Company pen Singapore gampan in 2012 kumin hongki pankhia hi a, Headquarters pen Singapore mah hipah hi.\nGrab Company tepen Uber tetawh akidem mahmah uh ahihi.\nNidang in UberCab zong akici “Uber Technologies Inc” pen 2009 kumpek panin hongki pankhia hi a, Headquarters pen US, California State sung aom San Francisco khuapi ahihi.\nGrab tepen South-East Asia sungbek ah hipan mahleh Uber tepen leitung gam tampitak ah kizangkhin hi.\nGrab pen South-East Asia gamsung aom khuapi 30 val bekah kizangtheipan himahleh, Uber pen leitung gamtuamtuam aom khuapi 528 te ah ki zangthei khinhi.\nGrab Company te tuni Yangon ah kipanding cih azak ciangin Uber te’nzong Statement khat khahkhia uh a, Yangon Government tawh Partnership bawlding kikupna omkhinzo a, asawtlo in Uber Company zong Kawlgam ah luttading hi ci’n tangkona neikhia uhhi. ZD Sawltak #zomidaily\nPrevious: Rakhine State sungah Yaba Pill kici vankham $270,000 manneiding kiman ~ ZD\nNext: Singapore aom vanlengtual in “World’s Best Airport” ciaptehna ngahleuleu ~ ZD


url: =Zomi Party ZCD Mah Thapia Ni\nHong tung ding November kha ni (8) ni ciang akinei ding Kawlgam buppi kiteelna vai tawh kisai theihhuai a thupi mahmah khat hong kuppih nuam ingh. NLD Makaipi Daw Suh Kyi in NLD Campaign khat ah athugenna Kawlte khat in facebook ah a hong suan (post) "video" ka ngaihkhak khat, ei Zomi mee khia-thei ding khempeuh in zong theihhuai bek thamlo, theihloh phamawh/ kuul sangiat ka hihmanin hong pulak khiasawn ka hihi.\nDaw Suh Kyi' genna ah:"Tutung kiteelna pen Kawlgam bekah hilo Leitungg buppi nangawn ah a omzenlo or a-omngeilo zah dektak-phial khat ahihi,"ci hi. "Ahangin UNO te' hong vaihawmpih [nungkum 2014 Census 914-Zomi Census ih cih ngeeingaai meizom] ahihmanin kikhemtheih omlo ding, a zo party peuhpeuh zong kumpi-zaa kipianuamlo/kisemsaklo cih bang om theilo ding ahih manin, tutung kiteelna bek/kiaa in Kawlgam buppi' mailam thu ahong khen taktak ding ahihmanin hoihtak ngaihsun pha mahmah un Democracy na deihvua, na khantohna na lunggulh takpi uh leh NLD party mee hong pia un" ci ngeungau mawk hi. Mee khiat dan ding zong tulaitak-a kumpi-semte' party ahilo, party dangdangte' ading-a akikhial baih mahmah leh akisanglo meetang/pe-mee asuak baih dingin seal-tup na'ng a muntoi mahmah/akwet neu mahmah ahihman ci-in ahihdan ding limtak in avan ngiat tawh stage tungg pansan-in lak ciatciat hi.\nTua ahih manin ei Zomite'n zong ih Zominam adia mipi-in ma ih pantheihna ih chance tu tungg bekbek mah hun omlai ahihna thei beklo, tel-in ZCD party bek mah panpih phawphot lai tapeuh ni cih tawh akizawn phanuam ih hihi. Daw Suh Kyi in "NLD party pen a MP mimalte en-konla, a party en-in mee hong pia phawphot un, Constitution puahpha/ laih nuam hi hangh" a cihdan ngei-in, Party dangte' MP te amimal-in muanhuai na sa zawphial uh ahizong-in ei Zomite'n ZCD party bekmah piak phawphot lai ding ahoihpen ahihman aa kigen phapha ih hihi. NLD in kumpi sem leh Federal-based Constitution Daw Suh in hong taksuahsak peelmawh ding-a, tua mun ah NLD nuai-ah lutpah sangin, NLD tawh kibeelpawl khawm party khat ah omna ahoihpen ahihna leh amau tawh ma apang khawm den ZCD bekmah ah Zomi te' mailam adin lametna piicing le kipkho omhi cih ih theihtell-loh aphamawh ahihi.\nTua hi-a, ZCD lawhcing leh Zomi buppi ii mailam nibang taang-in, ih lunggulh khantoh na'ng lametnate hong taksuak ding-a: ZCD lawhsam leh Zomite' mailam khimbang aziing ding ahi anin namdangte'n hong awi in hong nuihsan hithiat lel ding hi, tuabang phal ding ih hihiam? TOPA'N TELSIAMNA THUPHA HONGPIA KIM HEN LA, ZOGAM NIBANG TAANGIN, HONG PAALLUN TA HEN!!!\nBy: Thang Hen ZOMI


url: =Tulaai Leitung Thuthang tuamtuam te Updates (Dec 06) :: ZOMI DAILY\nposted on 7 December 2017 at 9:30 am Lomkholna: Khawmpau, News, World\nIsrael gam I Khuapi Jerusalem ah kilaih\nIsrael gam I Khuapi ding peen Jerusalem khuapi hi ci in kiciamteh ta hi ci in US President Donald Trump in December 6, 2017 ni in Official in taangko khia hi. Tua kipan in Isreal gam sung a US Zum thupi teng Jerusalem Khuapi ah kituahtading ci hi. Israel Prime Minister Benjamin in Jew minam ten Jerusalem Khuapi peen Israel khuapi hiding ci a athungetna leh alam etna peen kum 300 vaalta ci in gen a Trump tung alungdamna thu genphapha hi.\nSaudi Arabia King Salman in hithu peen Muslim te onggawtna hi ci in December 6, 2017 ni in genkhia a Arab Muslim teng sopah litlit uhhi. Iran Supreme Leader Ayatollah Al Khamenei in Leitungbup a Muslim teng kithukhat a hithu thalnial ding In December 6,2017 ni in taangkokhia hi.Jerusalem buaina ongpian leh akeemding in US gaalkaap te ready khin ta hi. BBC\nSouth Korea leh US ten North Korea nuaivui ziading kisinkholhna rehearsal December 4 nipan kipan Korea tuipi tung ah nasiatak in bawl uha, US gaalkaap 1,000 vaal leh Gaal vanleeng 300 vaal kihel hi. Hih gaaldo kisinkholhna ah nidang a akitam ngeilo Sikha gaalvenleeng, amangziauziau thei te leh guahzukbang bomb tang azusakthei B-2,B-21 Bomber te zong kihel uh a December 8,2017 niciang hialbawl ta ding uhhi. North Korea Leikhamangpi Kim Jong Un inbel NKorea state media pan US leh South Korea te Nuclear tangkhat khawng duh a kisaankeei uh hilodia cihsan hithiat hi. VOA\nPutin in kuanglui kikding\nOngtungding Russia gam kiteelpi March kha 2018 ciang kum 2000 kumpan thuneihna alata athuneimahmah leh amin ngah mahmah Russia President Vladimir Putin in kuang kaluikikding a President kadem kikding hi ci in December 6, 2017 ni in pulaakkhia ta hi. Azenen in maikum march kha akibawlding kiteelna ah zokik leh 2024 kum dong thuneito ding ahihi.CNN\nPope Francis kimawhsak\nKawlgam leh Bangladesh ni-7 sung ongzin ahi RC makaaipi Pope Francis Kawlgam sung ongzin sung in Kawlgam sung a om biakna makaaite ngetna tawh kizui in Mivom te agenciang Rohingya zangloa, ahizong in Bangladesh gam a om Rohingya Muslim refugee tetawh akimuhkhopna ah Rohingya cih kammal khat zangkha se ahihman in Human Rights group tuamtuam te in mawhsana nei ngeeingaai uhhi.Pope peen cidam tak in December 2,2017 ni in Rom khuapi tungkikta hi.VOA\nAU ah Nu le Nu Pa le Pa kiteentheihna\nAustralia gam ah asawtnaailo neih kibang kiteentheihna tawh kisai mipi lungsinlaakna aneihna pan adeihlam in zo mawk ahihman in Australia thukhunpi ah koih nading thukhunbawl taangmi te in nasiatak in kikupna neipah uha December 7,2017 ni in kisakna taangkokhia tading uhhi.7 News Sydney Thang Khawm Pau\nPrevious: Myanmar, Kyaiktiyo Pagoda ah kum 4 sung gamdangmi lutman Kyat Thein 29,687 kingah\nNext: Thakhin Thein Phee tapa Ko Bunny tawh hunnuam


url: =Tuicin Tun Nawn Loh Nading A Lim (Sign or Symbol) :: ZOMI DAILY\nposted on 21 January 2015 at 8:08 pm Lomkholna: Article, Biakna, SuanghDal\nSakhituihup maw? Guahthal?\nZomi te in Sakhituihup cipong ve hangin, Mangkang te’n guahthal (Rainbow) na ci se uh hi. Tua guahthal pen tuicin a tun kik nawn loh nading limin Pasian in na zang hi. A zat mah bangin tuicin tung sak zo guah a zuk leh a kap khia lianlian ding guahthal bang keek khatin kimu veva se mah hi. Khangluite’ Zo saili a cih tawh kibang. Tua sakhituihup kici vantung lam ngatin a kikeek to guahthal ih muh sialsial-in tui bangzah ta-in a khang zongin tuicin taktak tunna tawh leitung kisusia kik nawn lo ding Pasian’ thuciamna ahih lam ong phawk sak hi.\nPasian’ thuciamna in Pasian pen nuntakna khempeuh ah vai a hawm Pa ahihna lak hi (8:20-22). A piang nakhempeuh Pasian’ ciam kholhsa ahihna thu a tangtunna ah kilang mahmah hi. Pasian in thuciamna a bawl ciangin\nmipi adingin tangmi khat zang tawntung hi. Gentehna Mawhna tawh kisai ah ih tangmi pen Adam hi a, Dikna tawh kisai ah ih tangmi pen Jesuh Khrih ahi hi. Pasian in tangmi Noah tung ah a thuciamna guahthal lim pen mikhempeuh le nuntakna nei singkung lopa ganhing khempeuh in tuicin suksiatna a thuak kik nawn loh nading hi sak pah hi. Thuciamna pen lang nih kikal bek ah kibawl thei hi. Ahi zongin Pasian’ bawl thuciamna pen leitung mite bawl thuciamna tawh kibang lo hi. Pasian in thuciam a bawl ciangin mihingte ong kuppih hi loin ama’ hoih sak bangin thu ong ciam a, tua tungtawnin piang sak, kip sak, nungta sakin tangtung sak hi. Pasian’ thuciam, Pasian’ kamciam muan huai hi.\nCovenant pen thuciamna kici a, sign (or symbol) pen thuciamna-lim (ahkl) “alim” ci lehang kitel pen hi. Thuciamna-lim tuamtuam Pasian in zang thei hi. Abraham tawh vunat thuciamna (ch.17), Sinai mual ah Israel te tawh Sabbath thuciamna (Paikhiatna 31: 12-17), Noah tungtang ah guahthal (rainbow sign) thuciamna-lim cihte ong zang hi (Piancilna 9: 13).\nPasian’ zat thuciamna-limte pen a ciam hun ciangin a pian sak tawm saan hi pan lo hi. A om khin, a piansak khitsa nate mah a zang hi a, tua thu pen a khamuan huai zaw ahi hi. Banghang hiam cih leh a omsa khat a manthan kik ding pen a up huai lo hi zawa, a om ngei nai lo khat ong om tawm pak zual ding pen a muanhuai lo zaw ahi hi. Sakhituihup pen Noah tuicin zawh pan ahong piang tawm pan hi loin, piancil a kipan a na om gige khinsa hi zaw hi. Pasian in a thuciam a kip nading le a ki-up a kimuan nadingin a omsa sakhituihup (guahthal) lim pen Noah tungtawnin a thuciamna-lim dingin a zatnop hun ah ahong zang na hi zaw hi.\nTuicin tun ma-in Sakhituihup tawh thuciamna cih bang om ngei nai lo hi. Ahi zongin sakhituihup?guahthal? bel a om khin ahi hi. Tuicin tun khit teh tua sakhituihup pen tuicin tun ngei nawnloh nadingin Pasian in a thuciamna –lim dingin ahong zang ahi hi. A omsa tua sakhituihup pen leitung bei dong omom dinga, tua a omom ding sakhituihup pen thuciamna-lim dingin Pasian in a zat ngamna pen tuicin hong tung kik nawn lo takpi ding ahih zawhna thu hi pah hi. Pasian in a omsa thu khat, leitung bei mateng, a mangthang nawn lo ding na khat tawh thuciamna bawl ngam cih thu pen muanhuai mahmahna thuguipi khat ahi hi.\nTua hi a, Pasian in a thuciamna pen a omsa a kimu thei lim khat peuhpeuh tawh kip sak tawntung hi. Gentehna, tuicin tun nawn loh nadingin piancil lai pek panin a na omsa guahthal lim zatna, Khrih in ahong thuciamna pen a omom sa hai (cup) tawh kipsakna lim cih bangin zang hi. Pasian in thu a ciam ciangin lim khat peuhpeuh zanga, tua lim sungah a hoihna, a thukipna le a cihtak a muanhuaina hong mu sak hi. Guah zu meiikai ciangin vantung ah sakhituihup ih muh simin tuicin hong tung kik ngei nawn lo ding ahihna lim hong mumu sak ahi hi.suangdal\nNekkhawm ciangin zong hai la-in, khomun zong la-a, a cih pen a lim genna hi a, tua phawkna a lim pen a taktak hong suak hi lo hi. Ahi zongin a taktak ahong um ahong mu sak tua Pasian’ zat limte pen a thupi mahmah ahi hi. Tuamah bangin sakhituihup zong guahthal tawh a kibat tei hangin guahkap khia dingin Pasian in koih takpi hi cihna LStho in a genna om tuan lo hi. Lim (symbol) te pen phawk zelzel nading bek hi a, tua phawkna limte a taktak tawh na kimemat hi bek hi.\nSakhituihup pen a val a kai-in a zu ding guah a kap lianlian ding bangin vantung lam ngatin kual kiukeu a om ih muh teh guahthal lim ahi dingin ong kilawm semsem hi. Guah a zuk ciangin sakhituihup na mu zel dinga, sakhituihup na muh simin guahthal ahih lam na thei dinga, guahthal ahih lam na theih simin Pasian’ thuciamna lim hi, cih na phawk ding hi. Hih Pasian’ thuciamna-lim ahi guahthal in guah ciin-in tui a khang phial zongin leitung bup tuicin tawh kisusia ngei nawn lo ding ahihna thu tetti ong lak ahi hi. Tua tetti in leitung bup ah tuicin tung ngei takpi ahihna zong ong lak hi.\nPrevious: Deihdan Deihlo ~ T. Sawm Lian\nNext: Makai khat ih hih leh


url: =JOHAN 1 | TDB Bible | YouVersion\nThu, Mi Hong Suak\n1A kipat cil-in Thu na om a, tua Thu, Pasian tawh na omkhawm a, tua Thu, Pasian ahi hi. 2Tua hi a, a kipat cil a kipanin Thu le Pasian na omkhawm hi. 3Pasian in Thu tawh na khempeuh piangsak a, a kipiangsak na khempeuh, Thu tawh loin a kipiangsak khat beek om lo hi. 4Nuntakna a nei khempeuh in tua Thu tung panin a nuntakna uh ngah a, tua nuntakna in mi khempeuh tungah khuavak hong tunpih hi. 5Tua khuavak pen khuamial lakah taang a, khuamial in tua khuavak a zo kei hi.\n6Pasian in Johan kici mi khat kamtai dingin hong paisak a,#Mat 3:1; Mrk 1:4; Luk 3:1-2. 7mi khempeuh in ama thugenna za-in tua khuavak a uptheih nadingun tua khuavak thu a gen dingin a hong pai ahi hi. 8Tua Johan mahmah pen khuavak hi lo a, khuavak thu a gen dingin a hong pai ahi hi.\n9Ama gen khuavak taktak pen zong leitungah hong tung khin a, mi khempeuh a taan khin hi. 10Amah, leitungah om a, amah tawh leitung a kibawl hinapi-in leitung mite in amah na thei kha lo uh hi. 11A khua le a tui-ah va pai a, ahi zongin a khuapih a tuipihte in ama thugen na ngai lo uh hi. 12Tua bang hitaseleh ama thu ngai-in amah a um mite khempeuh tungah Pasian’ tate suahtheih nading thu a pia hi. 13Tua bangin Pasian’ tate suahna pen leitung ngeina nute pate sung panin suahna tawh hi loin Pasian sung panin suahna ahi hi.\n14Tua Thu mihing hong suakin kote lakah hong om a, itna nei-in citak mahmah ahih manin Pasian’ pianzia a neihna ka mu cian uh hi. Hih pianzia pen Pasian’ Tapa khat bek hihna tawh a neih pianzia ahi hi. 15Johan in ama thu gen a, “Keima nungah hong pai hinapi-in keima suah ma-in amah omkhin ahih manin kei sangin amah lianzaw hi,” ci-in ka gen pa pen hih pa ahi hi, ci-in a kiko hi. 16A kicing ama hong itna hangin eite khempeuh tungah thupha a banbanin hong pia hi. 17Pasian in Moses tungtawnin Thukham hong pia a, ahi zongin Jesuh Khrih hangin itna le cihtakna thu hong pai hi. 18Kuamah in Pasian mu ngei lo hi. Pasian tawh a kinai pen, Pasian mah ahi Tapa khat bek in Pasian hong kilangsak hi.\n19Jerusalem khua-a Jew mi uliante in Johan kiangah siampite le Levi mite paisak uh a, “Nang kua na hi hiam?” ci-in a dongsak uh hi. 20Johan in zong na ipbawl loin a siangtakin na genkhia a, “Kei pen Khrih ka hi kei hi,” a na ci hi. 21Tua ciangin amaute in, “Tua ahihleh kua na hi hiam? Elijah na hi hiam?” a cih uh ciangin, “Ka hi kei hi,” na ci hi. Kamsangpa na hi hiam, ci-in a dot uh ciangin, ka hi kei hi, a na ci leuleu hi.#Thkna 18:15,18; Mal 4:5. 22Tua ciangin amaute in, “Tua ahihleh kua na hi hiam? Kote hong sawlte kiangah ka gen ding uh thu hong gen in. Nang, kua kici na hi hiam?” ci-in a dot uh ciangin 23Johan in, “Kamsang Isaiah in a na gen mah bangin, ‘Topa’ tot ding lampi na tangsak un,’ ci-in gam sungah a kikopa ka hi hi,” ci-in a dawng hi.#Isa 40:3.\n24Hih thu a dong mite pen Farisi mite in a sawl uh ahi hi. 25Amaute in Johan kiangah, “Nang pen Khrih lah hi lo, Elijah lah hi lo, kamsang lah hi lo na hih leh bang hangin tuiphum mawk na hi hiam?” ci-in a dot uh ciangin 26Johan in, “Keimah in tui sungah mite a phum lel ka hi hi. Ahi zongin tu mahmahin note’ muh ngei loh mipa, note’ lak mahah hong om hi. 27Keima khit ciangin note lakah amah in nasep hong kipan ahih hangin, kei pen ama khedap khau a sutsak ding nangawnin ka kilawmzo nai kei hi,” ci-in a dawng hi. 28Hih bang thu kidotna a pianna mun pen Johan in mite tui phumin a omna, Jordan Gun nisuahna lam gal-a om Bethany khua ahi hi.\n29A zing ciangin Johan in ama kiangah Jesuh hong pai a muh ciangin, “En un, leitung mawhna a lakhia Pasian’ Tuuno hih lai-ah hong pai hi. 30Keima nungah mi khat hong pai ding a, keima suah ma-in amah omkhin ahih manin kei sangin amah lianzaw hi, ci-in ka gen pa ahi hi. 31Amah a bangci mi hi ding cih thei lo napi-in, Israel mite in amah a theih nadingun tui sungah mite a phum dingin a hong pai ka hi hi,” a ci hi.\n32Johan in hih mipa thu teci na pang a, “Vantung panin vakhu bangin Kha hong paisukin ama tungah a om ka mu hi. 33Keimah in amah ka theih nai loh hangin, tui sungah mite a phum dingin kei a hong sawl Pasian in, ‘A tungah Kha hong paisukin a omna mipa pen Kha Siangtho sungah mite a phum ding pa ahi hi,’ ci-in hong genkhol hi. 34Tua ahih manin hih mipa pen Pasian’ Tapa hi, ci-in thei ka hih manin teci ka pang hi,” a ci hi.\n35A zing ciangin Johan le a nungzuite nih ding khawmin a om laitakin, 36amaute gei-ah Jesuh hong pai a muh ciangin Johan in limtakin enin, “Hih lai-ah Pasian’ Tuuno hong pai hi,” a ci hi. 37A nungzui tegel in hih a kampauna za uh ahih manin Jesuh a zui pah uh hi. 38Jesuh kihei a, amau tegel in a zuihlam a muh ciangin, “Bang zong na hi uh hiam?” ci-in a dong hi. Amaute in, “Sia aw, koi lai-ah om na hi hiam?” ci-in a dawng uh hi. 39Jesuh in, “Hong pai unla, ka omna mun hong mu un,” a na ci hi. Amau tegel in zong Jesuh va zui uh a, a omna mun a va mu uh hi. Tua hun pen nitak nai li hun pawl ahih manin ama kiangah a giak uh hi. 40Johan kampauna za-in Jesuh a zui nihte sung panin khat pen Simon Peter’ naupa Andru ahi hi. 41A zing ciangin a u Simon zongpahin ama kiangah, “Messiah ka mu zo uh hi,” a ci hi. Tua pen Khrih a cihnopna ahi hi. 42Tua ciangin Jesuh kiangah a u Simon a paipih hi. Jesuh in amah enin, “Nang pen Johan’ tapa Simon na hi hi. Tu a kipanin Sifas hong kici ding hi,” a ci hi. Sifas pen Peter tawh a kibang hi a, suangtum a cihna ahi hi.\nJesuh in Filip le Nethanel Sam\n43A zing ciangin Jesuh in Galilee gamah pai ding ngaihsun hi. Filip tawh kituak a, ama kiangah, “Hong zui in,” a ci hi. 44Filip pen Andru le Peter’ tenna Bethsaida khuami mah ahi hi. 45Nethanel tawh a kituah ciangin Filip in, “Moses in Thukham laibu sungah a gelh mipa, le kamsangte in zong a gelh mipa ka mu khin uh hi. Amah Jesuh hi a, Nazareth khuami Josef’ tapa ahi hi,” a ci hi. 46Nethanel in, “Nazareth khua panin bang hong piang peuhmah ding ahi hiam?” na cihsan hi. Ahi zongin Filip in, “Hong pai inla, hong mu dih in,” a ci hi. 47Jesuh in ama kiangah Nethanel hong pai a muh ciangin, “En un, hih mipa, Israel mi taktak hi a, a lungsimah zuauthu om het lo hi,” a ci hi. 48Nethanel in, “Kei hong bangci theih na hi hiam?” ci-in a dot ciangin Jesuh in, “Filip in nang hong sap ma-in theikung nuai-ah na om laitakin ka hong mu hi,” ci-in a dawng hi. 49Tua ciangin Nethanel in, “Sia aw, nang, Pasian’ Tapa na hi hi. Israel mite’ Kumpi zong na hi hi,” a cih ciangin 50Jesuh in, “Theikung nuai-ah ka hong mu hi, ka hong cih manin Pasian Tapa le Israel mite Kumpi ka hihlam hong um na hi hiam? Hihte sangin a thu lianzaw na mu lai ding hi,” a ci hi. 51Tua ciangin Jesuh in, “Ke’n a mantak kong genin-ah, vantung a kihong na mu ding uh a, Mihing Tapa le vantung kikalah Pasian’ vantung mite a kumsuk a kahto na mu ding uh hi,” a ci hi.#Pian 28:12.


url: =US PRESIDENT THAK’ DONALD J. TRUMP THUGENNA (INAUGURAL SPEECH OF PRESIDENT DONALD J. TRUMP). - Laibu Saal\nHome > US Kumpite Tangthu > US PRESIDENT THAK’ DONALD J. TRUMP THUGENNA (INAUGURAL SPEECH OF PRESIDENT DONALD J. TRUMP).\nUS PRESIDENT THAK’ DONALD J. TRUMP THUGENNA (INAUGURAL SPEECH OF PRESIDENT DONALD J. TRUMP).\nUS PRESIDENT THAK’ DONALD J. TRUMP THUGENNA\n(INAUGURAL SPEECH OF PRESIDENT DONALD J. TRUMP)\nZolai in hong tei khia ~ Thang Khan Lian\nKhat leh khat tungah thumanna leh muanhuaina thak (new allegiance) mu-in i phawk kik dinga, kihuatna ding mun/dei (room) om lo hi. Lai Siangtho in, “En un, unau bangin mite pumkhat suakin a tut khawm uh ciangin bangzahin hoihin nuam ahi hiam?” (Late 133:1) cih hong hilh hi.\nAmerica a kipumkhat ciangin kikham zo lo hi. Kihumbit leng kihtak ding om lo hi. I galkap hangsan ten hong humbit ding uh hi. A poimawh pen in Pasian in hong humbit ding ahi hi.\nManglai tawh asimnuamte ading in : =>> Mek in.\nUnknown January 21, 2017 at 9:37 AM\nEnglish a a gen leh Zolai a kiteikhia pen kilamdang si ee!!!\nItem Reviewed: US PRESIDENT THAK’ DONALD J. TRUMP THUGENNA (INAUGURAL SPEECH OF PRESIDENT DONALD J. TRUMP). Description: Rating: 5 Reviewed By: Cinpu Zomi


url: =A logical vetlo Zomite philosophy ka zakngei thuthum :: ZOMI DAILY\nA logical vetlo Zomite philosophy ka zakngei thuthum\nposted on 23 April 2015 at 4:17 pm Lomkholna: Article, Zomi\n1. Zomite kipumkhat theihna dingin, “min deihna hong om kei limlim leh”\nHih min deihna cih pen, leitung mihing ngeina khat hi aa, kikham theih thu hilo hi. Tanglai in, khangluite in, gal le sa amatte uh ai in minsialin, tonguh hi. Mualsuang phut in, a mau hihnate limin suai in mualsuanglai gelh uh hi. Tuhun ciangin, mipilte in, amau pilnate laibu in bawl hi. Tua khempeuh pen a min uh a mang nawn lo ding, khangthakte in amau thu a muhkikna ding deihna vive ahi hi.\nMin deihna om kei leh, cih pen lamkhat pan ” kei cihcih hong zui phot un la, no min hong deih nai se kei phot un, kei bek min nei hong hisak phot un” a ci gigete ahi hi. Min deih man bekin nasem kei un kicih theihna ding thu om lo hi. Eite vantung gam i tung teh kham lukhu deih sawm laite ihi hi. Min deihin i hanciam ciat ding hizaw a, tua hanciamnate kisan’ siam in, kipahtawi ciat ding hi zaw hi. “Min deihna tawh gamta ken” i cih leh mihingte ii rights a khaktansak ihi hi.\n2. Leadership tam leh kipawl thei khang, “kipawl kei leng kipawl zaw hang”\nHi kammal pen ahi ding bang dektakin, a hi het lo ahi hi. Zomite sungah principle kician le thukhun zuih ding kician tawh a kiphut Leadership tampi kisam lai hi hang. Ei makaihna, kipawlna ciat ah hanciamin, Zomite a ding sem zaihzaih ding hi hang. Leadership tampi i neih pen Zomite kikaikhop theihna dinga chance hoih mahmah ahi hi. Zomi pen tuipi bang hi dinga, minam kipawlna tuamtuamte pen luituiluang le guntuiluang bang hi ding hi. I luan na khempeuh Zomi a hi tuipi sungah a kigawmtuah ding ahi hi.\n3. A hoih, a hoih kei zongin kipawlna khat ah “kipawl khawm photphot leng”\nMihingte in lungsim khat tek kinei a, ukdan zong atuam ciat kinei hi. I muhna kibang lo hi. I theihna zong kikim lo hi. I sin pilna zong kibang lo hi. Tua bangteng kipawl meumou ding cih pen matut vai lo hi. Ei kivakna ciat ah kipawlin, ei lawpna ciat ah kihel ding hang aa, khat le khat a Bo zawdeuh om lo-in, kizahtaak bawl, kithusim bawl ciat ding ahi hi.\nSik le sing, lei le suang gawmtuah siamte’n inn le lo hong lam ding hi. Zatui zaha siamte’n cinate hong damsak ding hi. Lai hilh siamte’n lai\ntheihna hong guan ding hi. Lai siangtho thusin te’n Pasian thu hong hilh ding hi. Gal hangte’n i gam le minam hong huu ding hi. Lasa siam music siamte’n, amau mun ciat ah han ciam ding hi. Law pilna, philosophy pilna neite in, gam le lei kiuk zia ding thukhunte hong bawl ding hi. Business siamte’n a huatna uh gam le minam sungah hong zeek ding hi. Tua bangin, ei mun ciat ah mapang tek thei hi le hang, khat le khat kizahtaakna hong om dingin, leplep, gawmgawm kul loin, pumkhat suaksa hong hi ding hi.\nA kibanglo tumging khau gawmtuah i siam hang, a kibanglo mihing lungsiam gawmtuah kisiam lo hi. A kibanglo, sik le sing, suang le lei gawmtuah i siam hang, a kibanglo mihing lungsim kigawm tuah siam lo hi. Zogam le Zomi khantohna ding, kipawlna khat sungah kihen meumou ding pen a hi thei lopi khat ahi hi. Ei thahatna ciat ah kihelin han ciam tek ding ahi hi. Zomi sungah a kipumkhat, a kigawm khinsate ihi hi.\nZomi itna sungah,\nTg. Khat Thang\n*mimal khat peuh kikapna hilo zawin, thu kuppihna le thumaan zonna hizaw hi.*\nPrevious: A hoihbek khatmaw, Zomi\nNext: Khansau nang thusim khat\nMichelle Obama (First Lady): Numei maw Pasal?\nGamsa leh mite leh keimah ~ Tdkhen\nNainganzi Khuapi Zinna ~ Khaibawi\nHallo Zogam – 5 ~ T. Sawm Lian\nBeetroot cindan atomkim